text:
Starvslýsingar - varaverkmeistari og maskinmeistari til Sundsverkið
Vit sóknast eftir ávikavist varaverkmeistara og maskinmeistara til Sundsverkið.
Maskinmeistarastarvið
Vit sóknast eftir maskinmeistara til Sundsverkið. Sundsverkið er undir um- og útbygging, og tørvur er tí á enn fleiri dugnaligum og royndum maskimeistarum við víðkaðum maskinmeistaraprógvi at reka og røkja størsta framleiðsluverkið hjá SEV.
Komandi heyst gerst umfatandi víðkan av Sundsverkinum veruleiki. Hetta merkir, at 4 nýggir motorar - MAN 51/60 9,2 MW 2019, roykreinsan og alskyns nútímans útgerð verða tikin í nýtslu.
Tilsamans 26 fólk starvast á Sundsverkinum, sum er oljurikið elverk við samlaðum framleiðslumátti á 47 MW. Verandi seks dieselmotorar og hjálparskipanir eru:
- 2 x B&W Diesel 12L55GSCA 12,4 MW 1984/1989
- 2 x MAK 9M43 8 MW 2001/2004
- 2 x MTU 20V4000G63L 2,4 MW
Brennievnið er tungolja RMG 380, og verkið hevur nútímans stýri- og eftirlitsskipanin av slagnum ABB 800 xA. Avlopshiti frá kølivatni og dampskipan verður latin Fjarhitafelagnum í Tórshavn.
Í 2018 varð nýtt dagtangahús tikið í nýtslu, har goymsla og viðgerð av olju, smyrjiolju, evju og spillvatni fer fram.
Fakligir førleikar
Vit vænta, at tú hevur
- fulla maskinmeistaraútbúgving, t.e. víðkað maskinmeistaraprógv við trimum árum á maskinmeistaraskúla
- drúgvar, viðkomandi starvsroyndir
- Koyrikort til persónbil
Persónligir eginleikar
Vit ynskja okkum ein starvsfelaga, sum
- dugir væl at samskifta og samstarva – bæði innanhýsis og uttanhýsis
- ert fús/ur at taka við nýggjum avbjóðingum
- trívist við at arbeiða í vaktum
Uppgávur
Arbeiðið er í flestu førum skipað í vaktum at hava um hendi dagligu elframleiðsluna. Harumframt verða viðlíkahald og umvælingar gjørdar við egnari arbeiðsmegi á verkinum. Stutt kann sigast um vaktarskipanina, at teir, sum eru partur av hesari, hava frí annaðhvørt 2 av 8 ella 2 av 9 níggju vikum (frívikurnar eru ikki samanhangandi). Maskinmeistarar arbeiða í miðal 1 vikuskifti um mánaðin.
Løn
Lønin er sambært sáttmála millum SEV og Maskinmeistarafelagið, lønarflokkur 12. Lønin verður ásett eftir starvsaldri frammanundan, sum verður roknaður frá próvtøkudegnum, men er treytaður av fakliga viðkomandi arbeiði síðani tá. Umframt nevndu løn kann roknast við vaktargjøldum og møguliga av og á eisini úrtíðarløn.
Varaverkmeistari til Sundsverkið
SEV sóknast eftir varaverkmeistara til Sundsverikð. Tilsamans 30 fólk starvast á Sundsverkinum, sum er størsta framleiðsluverkið hjá SEV. Sundsverkið er oljurikið elverk, og mátturin er í verandi løtu tilsamans 47 MW. Talan er um seks dieselmotorar og hjálparskipanir. Í heyst gerst umfatandi víðkan av Sundsverkinum veruleiki. Hetta merkir, at 4 nýggir motorar á 9 MW, roykreinsan umframt alskyns nútímans útgerð verða tikin í nýtslu.
Brennievnið er tungolja RMG 380. Nútímans stýri- og eftirlitsskipanin av slagnum ABB 800 x A. Avlopshiti frá kølivatni og dampskipan verður latin Fjarhitafelagnum í Tórshavn. Í 2018 varð nýtt dagtangahús tikið í nýtslu, har goymsla og viðgerð av olju, smyrjiolju, slam (evju) og spillvatni fer fram.
Fakligir førleikar
Vit vænta, at tú hevur
- víðkað maskinmeistaraprógv og viðkomandi starvsroyndir
- drúgvar royndir við viðlíkahaldsskipanum, herundir ApiPro
- royndir við Share Point
- góðar samskiftisførleikar
- góðar telduførleikar
- lætt við at seta teg inn í nýggjar skipanir
- royndir innan elveiting og háspenning upp til 72 kV
Persónligir eginleikar
Vit ynskja okkum ein starvsfelaga, sum
- er hugaður í at geva sítt íkast, so at starvsfólkini trívast og mennast
- hevur yvirlit og dugir at samskipa arbeiðsdagin, so Sundsverkið allan sólarringin er væl mannað og allar uppgávurnar verða væl loystar.
- dugir og tímir væl bæði at lurta og tosa við starvsfólkini.
- er smidligur í mun til arbeiðstíðir.
Uppgávur
Arbeiðsdagurin og arbeiðsuppgávurnar hjá varaverkmeistaranum eru fjølbroyttar. Umframt at leiða dagliga arbeiðið á verkinum, er uppgávan eisini saman við verkmeistaranum at vera partur av ymiskum arbeiðsbólkum og verkætlanum á Sundi, har stórt virksemið er.
Viðlíkahald og umvælingar verða gjørdar við egnari arbeiðsmegi á verkinum. Varaverkmeistarin skipar og leiðir hetta arbeiðið. Harumframt áliggur tað varaverkmeistaranum at tryggja viðlíkahaldsskipanina á Sundi. Skipaninin sum verður nýtt er ApiPro.
Løn
Varaverkmeistarin verður sambært sáttmála millum SEV og Maskinmeistarafelagið løntur í lønarflokki
35.1 í sáttmálanum hjá Tænastumannafelagnum. Lønin er: 43.745,65 kr umframt 15% eftirløn. Talan er um tænastumannalíknandi starv, tó uttan at tann, sum settur verður, verður tænastumaður.
SEV
SEV bjóðar tær:
- Gott arbeiðsumhvørvi
- Møguleikan at gagnnýta alla útbúgving tína
- Væl skipaði viðurskifti
- Smidligar arbeiðsumstøður
- Fjøltáttaðan arbeiðsdag
Málið er, at øll orka á landi er 100% grøn í 2030. Í nøkur ár áfturat er tó tørvur á alstórari elframleiðslu á Sundsverkinum, men um fá ár fer framleiðslan á Sundsverkinum at minka munandi. Vit eru ivaleys um, at rúm kortini verður fyri dugnaligu maskinmeistarum okkara eisini eftir hetta.
Verandi og komandi arbeiðsuppgávur hjá SEV verða eisini framyvir nógvar og meiningsfullar. Talan er um eitt stórt arbeiðspláss, har fólk javnan velja at nema sær nýggja vitan og førleikar frá einari uppgávu ella deild til aðra.
Umsóknin
Nærri kunning um størvini fæst við at venda sær til Jørgin Mørkøre, verkmeistara á telf.nr. 286912, ella Hera Mortensen, deildarstjóra fyri framleiðsluni, á tel. 218419. Umsóknarfreistin er mánadagin 14. okober 2019. Umsóknir við prógvum og viðkomandi skjølum skulu sendast til: starv@sev.fo
SEV hevur veitingartrygd, og tryggjar tí føroyska samfelagnum støðugan streym allan sólarringin. 172 ársverk eru í elfelagnum undir virðisorðunum: samstarv, eldhugi og virðing. Ágrýtni starvsfólkahópurin ber hvønn dag SEV framá í týðandi leiklutinum sum samfelagsins lívæðr. Elfelagið strembar áhaldandi eftir at fáa sum mest av elframleiðsluni burtur úr varandi orkukeldum sum vatni og vindi. SEV er fólksins ogn. Allar kommunurnar í Føroyum eiga SEV, sum varð stovnað 1. oktober 1946.


c: text/html

text:
Samtyktir frá bygdarráðsfundinum týsdagin 5. mars 2019 kl. 18.00
Møtt til hendan fundin vóru: Mikkjal Sørensen, Andreas Berg, Sveinur Bech, Joan Vejhe
og Emily Poulsen.
1.
Samtykt er at taka av tilboðnum til nýggja køk á lærarastovuni.
2.
Samtykt er at geva loyvi til gerð av parkeringsplássi á matr.nr. 71.
3.
Samtykt er at halda seg til fyrr gjørdu samtykt 14. november 2016, fyri Eldraøkið.
4.
Kunnað bleiv um at brandhurð er keypt til Húsið við Á.
Kunnað bleiv um ráðleggingardag hjá Dagrøktini.
Kunnað bleiv um tiltøk í samband við at ÍSF verður 80 ár.
Kunnað bleiv um matstovu- og skeinkiloyvi o.a
Kunnað bleiv um hetta mál, sum er komið til hoyringar:
Uppskot til løgtingslóg um veiðigjald og kunngerð um veiðigjald.
Kunnað bleiv um skattainntøkur fyri februar: kr. 807.939
Porkeris Bygdarráð.

robotstxt: allowed

filter: keep


text:
Børnini í 1.2. og 3.flokki hava nú fingið frítíðarskúla. Tey greiða frá skúla og frítíðarskúla.
Gomul amboð
Vit eru í Sands skúla
Næmingar í Sands skúla hava evnisviku um gomul amboð.
Aðrir partar
Vit eru til morgunsang í Glyvra skúla. Og vit gera krabbagággur saman við 3.a. Óli Rubeksen frá SSP hevur boðið barnaútvarpinum við út. SSP verður 10 ár í ár.
Børn úr Miðvági og Sandavági hava fótlbóltsdag.
Hvat gera tey á familjulegu á Zarepta á Vatnsoyrum? Anna Helena, Sára og Róar fara at greiða frá.
Adhya Nandi hevur foreldur úr India. Pápi hennara kom til Føroyar at vera venjari í badminton. Adhya er fødd í Føroyum, men hevur búð í India í fýra ár. Hvat mál tosa tey heima? Og hvar ætlar Adhya at búgva, tá ið hon verður stór?
Hvussu er at búgva í Keypmannahavn? Og hvat hugsa børn við føroyskum foreldrum um Føroyar? Hvat mál tosa tey? Anna Sofía og Jóan Petur eru 8 ára gomul og ganga í skúla og til frítíðarítriv í Keypmannahavn. Í sendingini siga tey sína hugsan.
Vit hoyra um føroyskar barnasangir í Barnaútvarpinum. Hesa ferð hoyra vit um Antarungan Andrass.
Tey í 6. og 7.flokki í skúlanum á Velbastað arbeiða við ávegisskriving. Yvirskriftin er - At ferðast. Tey finna uppá persónar, sum fara at ferðast. Olga, Teitur og Ingibjørg greiða frá.
Vit eru í barnadansi í Norðurlandahúsinum.
Næmingar í 6.flokki greiða frá søgnini um Beintu. Hvør var hon? Og hvat hava tey lært?
19.apríl var Biophiliakapping í Norðurlandahúsinum. Tað var 4. og 5.flokkur í Sands skúla sum vann kappingina. Tey vóru professarar í gróti. 6.flokkur í skúlanum við Løgmannbreyt høvdu arbeitt við Narnia og gjørdist nummar tvey. Tey siga sína hugsan um kappingina og verkætlanina.
Loftar tú mær er nýggjasta bókin hjá Rakel Helmsdal. Hon fer at greiða frá ínnihaldinum í bókini og eisini eitt sindur um tað, hvussu hon leggur myndir til bókina.
Bergur Rasmussen hevur týtt fleiri vælkendar bøkur. Hann fer at greiða frá, hvussu hann týðir, eitt nú høvnini í Hervilga Henry bókunum.
Ingun Christensen hevur skrivað bøkurnar - Løgmansdóttirin á Steig og Húsfrúgvin í Húsavík. Hon fer at greiða frá, hvussu tað er at srkvia bøkur útfrá sagnum.
Luddi og Lundisa spegla sær - er nýggj bók, sum Vár Berghamar Jacobsen hevur skrivað. Hvørji eru tey - Luddi og Lundisa?
Kristianna Poulsen, Niels Jákup Thomsen og Jon Hestoy greiða frá, hvussu tey arbeiða við bókum.
Tey hava tað stuttligt í Býlingshúsinum undir Fjalli í Havn. Eydna, Edmnund, Theodor, Svanna og onnur greiða frá.
Børn, sum ganga í 1.flokki í Tórshavnar Kommunu hava sungið saman í einum stórum kóri.
Børn, sum ganga í 1.flokki í Tórshavnar Kommunu hava sungið saman í einum stórum kóri.
Tey í 4.flokki í Eysturskúlanum fara uppá gólv.
Vit hoyra næmingar í 1. og 2. flokki syngja fyri okkum. Tey ganga í skúlanum á Fløtum. Jónsvein Heinesen er tøkningur
Eisini siga tey frá sangum
Næmingar í skúlunum í Sandoynni hava havt evnisviku við yvirskriftini - Matur og tilfeingi. Hetta var í samband við ársins Eplafestival. Tí fóru allir næmingar í skúla leygarmorgun, og fóru skrúðgongu yvir á økið, sum er í Trøðum á Sandi, har tey framførdu sang og leik. Børnini gleða seg og siga sína hugsan.
Upptøkurnar eru frá 2011
Børn hava sang og tónleik saman við læraranum Palla Hansen. Tey ganga í 5. og 6. flokki. Jónsvein Heinesen er tøkningur
Næmingar í Frískúlanum í Havn syngja og spæla fýra sangir. Skúlin er á Velbastað.
Upptøkurnar eru frá 2007
Upptøkurnar eru frá 2009.
Vit hoyra børn, sum ganga í Norðskála-Oyrar skúla. Eisini hoyra vit barnakórið. Jóannes S. Hansen spælir klaver og skipar fyri.
Upptøkurnar eru frá 2009
Sangupptøkur úr Vestmanna skúla frá 2007. Tey í 5.flokki greiða frá.
Vit eru við til hátíðarhaldið í skúlanum við Løgmannabreyt.
Genturnar ganga í Dagstovninum í Hoyvík. Tær eru 6 ára gamlar og hava allar mist tenn.
Vit eru í Sørvági og hitta børn, sum seta eplir niður. Tey í 4.flokki í Sørvágs skúla greiða frá.
Mariann Reinert, løgreglukvinna er farin til Kollafjarðar at undirvísa. Vit eru saman við henni, og fara at hoyra um evnið - Etikkur á netinum. Næmingar í 6.flokki greiða frá.
Vit eru í Kollafirði. Og í Kollafirði fara vit víða um. Allir næmingarnir í skúlanum hava havt evnisviku. Tey í yngstu deildini hava arbeitt við Íslandi. Miðdeildin hevur arbeitt við India og hádeildin hevur arbeitt við Afrika. Vit eru fyrst í Íslandi. Diana, Anton, Lív, Andrea og Ása greiða frá. Síðai fara vit eitt stutt legg til Afrika, og tá fer Herit at greiða frá.
Vit eru í Kollafirði. Her hava tey evnisviku um lond og heimspartar. 4. 5. og 6. flokkur hevur um India. Angela, Julia og Meinhard greiða frá.
1. 2. og 3. flokkur arbeiða saman í Miðvágs skúla. Tey arbeiða við heimsmálunum og at savna ymiskt saman at senda til Venusuela.
Tey hava havt evnisviku um hav.
VIt eru í 3.flokki í skúlanum á Giljanesi. Tey hava evnisarbeiði í samband við savnsfagnaðin. Hvat er Eyðanstovuskipið? Vit vilja fegin vita. Eisini hava tey gjørt dukkusjónleik og eitt skip.
Í 1961 byrjaði Eyðun Johannesen at týða og leikstjórna leikir til barnaútvarpið. Vit kenna Fólk og dólgar í Kardumummubýnum og Klintrimús og hini dýrini í Valbakkaskóginum. Nú hevur Eyðun Johannesen 80 ára føðingardag.
Vit eru til sjónleik. Á pallinum eru Pettson og Findus. Tey fara at greiða frá og vit hoyra brot úr leikinum.
Lego Holics úr skúlanum á Argjahamri gjørdist vinnari 2015, triðja árið á rað. Filip úr Lego Holics greiðir frá. Eisini hoyra vit børn av Sandi siga sína hugsan um kappingina.
Evnið í First lego league 2019 er býarætlan. Vit hitta Planet Jørðin og Argjafrensar, sum eru við í kappingini, sum verður í skúlanum á Argjahamri 9.november.
Børnini í útibarnagarðinum, Fjallafípan, greiða frá.
So er flaggdagur og Jensina Olsen fer at vitja Jógvan Arge, sum veit nógv um Merkið. Aftaná eru vit á Ovastaloftinum, saman við Jensinu og Snúta.
Næmingar í 2. 3. og 4.flokki í Tórshavnar Kommunu, hava lært at spæla flogbólt. Tiltakið endaði við kapping í høllini á Hálsi. Næmingar í 2.flokki í Hoyvíkar skúla, greiða frá.
Hvat snýr jólakalendarasøgan 2018 seg um. Hvat skalt tú hugsa, tá ið tú gert ein jólakalendara. Elin á Rógvi hevur skrivað og lagt til rættis.
Barnaútvarpið og Nám hava samstarvað um undirvísingartilfar, soleiðis at næmingar sleppa at loysa uppgávur og fáa meiri at vita um ávís evni, sum vit hoyra um í jólakalendarasøguni - Flytifuglar. Eisini fara vit at hoyra um , hvussu ljóðið í leikinum er gjørt.
Fólk og dólgar í Kardumummubýnum er sjónleikur, sum verður sýndur í sjúnleikarahúsinum í Havn. Vit hitta leikarar, hoyra sangir, hoyra brot úr leikinum og tveir dreingir siga sína hugsan um leikin.
Næmingar í skúlanum á Argjahamri hava havt frálæru í forritan. Hetta var í sambandi við - Hour of Code.
Vit hoyra framførslur og práta við børn, sum eru til forskúladag á Argjahamri.
4.flokkar í Gøtu skúla hava verið í Norðagøtu, og leita eftir ormveru. Og nú flúgva firvaldar og admiralar í flokshølunum í Gøtugjógv. Næmingar fara at greiða frá gongdini frá ormveru til firvald/admiral.
Næmingar venja sang, kvæði og skjaldur, tí tey fara at gleða eldri fólk á ellisheimi. Tey fara at greiða frá og framføra í Barnaútvarpinum.
Í skúlanum á Argjahamri eru fýrbein. Næmingar í 4. flokki ansa teimum, og tey fara at greiða frá.
Tiltakið er komið í lag sum eitt samstarv millum Tórshavnar musikkskúla og allar skúlar í kommununi. 2 lærarar frá musikkskúlanum hava vitjað 1. flokkar og sungið saman við teimum einaferð um vikuna í 6-7 vikur. Tað eru sangir (einir 10 í tali), tey hava lært, sum tey syngja á konsertunum. Ein tónleikabólkur mannaður við musikkskúlalærarum fer at spæla undir. Barnaútvarpið var við, tá ið tey vandu til konsertina. Gyðja og Jóhanna greiða frá.
Vit hoyra góðan tónleik afturvið góðari søgu. Føroya Symfoniorkestur hevur havt nógvar barnakonsertir, og hesuferð er evnið Føroyingasøga. Jákup Veyhe sigur frá.\t\t\t\t\t\t\t
Vit hoyra góðan tónleik afturvið góðari søgu. Føroya Symfoniorkestur hevur havt nógvar barnakonsertir, og hesuferð er evnið Føroyingasøga. Jákup Veyhe sigur frá.
Børn og vaksin á Margarinfabrikkini í Havn eru við eini verkætlan, sum snýr seg um at framleiða føroyskt tilfar, sum skal liggja á Youtoube. Orsøkin er, at føroysk børn hava alt ov lítið tilfar á føroyskum. Eisini eru vit í Norðurlandahúsinum, har tey í fimleikafelagnum - Flog, fyrireika seg til fimleikafagnaðin.
Vit hoyra um Kuldakrákuna, sum er í føstulávintshýri. Eisini um heimasíðuna, at børn kunnu senda grýlumyndir inn. Síðani hoyra vit børn úr Sumba greiða frá teirra føstulávintshaldi.
Næmingar í 3. flokki í Eysturskúlanum í Havn 2013 høvdu evnisarbeiði um Brestiskvæðið. Vit hoyra børn í 1.2. og 3. flokki kvøða.
Frískúlin í Havn gjørdi ein sangleik, sum tey framførdu í sjónleikarahúsinum í Havn. Børnini hava skrivað, gjørt tónleik og alt sum krevst til ein sangleik, sum tey framførdu fyri foreldrunum beint fyri jól. Barnaútvarpið var eisini við. Tey fara at greiða frá og so hoyra vit brot úr leikinum.
Vit hoyra um Hamlet, sum er ein elligomul søga. Búi og Dánjal fortelja vælkendu søguna fyri børnum í Norðurlandahúsinum og í Løkshøll.
Tey í skúlanum í Hvalvík hava havt evnisviku um heimsmálini - og tey hava havt um heimsmál nr. 12.
Heksirnar er ein nýggjur familjuleikur á Tjóðpallinum. Tað er ein spennandi, undirhaldandi, syrgiligur, stuttligur og hjartanemandi familjuleikur fyri alla familjuna. Jákup, Sóleyð og Petur Meinar greiða frá. Eisini siga børn, sum vóru til leikin, sína hugsan.
Heystið er yndisárstíðin hjá Tjóðhild Patursson. Hon er stjóri á háskúlanum á Sandi, og vit fara at hoyra um mold, grønmeti og um árstíðina.
Vit hoyra um eina huldubygd, sum næmingar í skúlanum á Skúlatrøð hava gjørt. Tey ganga í 5.d og fara at greiða frá huldufólki og søgum.
Tey í býlingshúsinum á Velbastað, hava verið útferð og sæð fleiri smálomb, og hava uppliva nógv stuttligt og spennandi. Dánjal, Sjúrður, Bjarki og Steintór greiða frá.
Um ljóð og tónleik. Sunnleif Rasmussen er tónaskald og hann fer at greiða frá.
Gerandishetjan er Høgni Kunoy Dávason
Á Fólkaheilsuráðstevnuni, har millum 3-400 fólk vóru savnað í Norðurlandahúsinum, varð Gerandishetjan 2017 avdúkað.Drongurin við svarta beltinum hevur fingið heiðurin: "Gerandishetjan". Hann hevur saman við foreldrum sínum tikið stig til at seta ítróttargrein á stovn, eitt átak, sum virkar samlandi fyri bæði ung og gomul. Í sendingini fáa vit nógv at vita um Taekwondo.
Nú er Jasmin ein vaksin maður, men hann minnist væl fyrstu tíðina, tá ið hann kom til Føroyar. Hann kom til Føroyar úr krígsrakta Serbia.
Páll Danielsen fer at greiða frá, hvar verður til børnini at síggja og hoyra í KVF. Vit hoyra um barnaútvarpskalendarin - Konan, ið varð lítil sum ein teskeið. Um sjónvarpskalendarin - Vitin, sum var framleiddur í 2006. Og um spildurnýggja jólakalendarin - Storm á Lognarveg.
Hvat jólaligt gera tey á Barnabata? Djóni Eidesgaard, greiðir frá.
Vit hoyra um jólakalendarasøguna - Stjørnan, ið hvarv og Snæfall, sum er jólakalendari í barnasjónvarpinum. Páll Danielsen greiðir frá.
Vit hoyra um jólakalendarin - Tjóvajólini, sum verður í sjónvarpinum. Páll Danielsen greiðir frá og eisini hitta vit Hjálmar Dam, sum spælir Kyrri. Í útvarpinum fara vit at hoyra jólakalendarasøguna - Eg sá ein eingil, sum Elin á Rógvi skrivaði í 2010 og hon fer at greiða frá.
Nú nærkast 1.desember og øll gleða seg. Vit gleða okkum til jólakalendarar, og í sendingini hoyra vit Beintu Johannesen greiða frá jólakalendarin í Strok og Píkasjey. Eisini eru vit í Likkudali nummar 1, har Rógvi og Julius stákast við pakkar, jólaprýði og jólakalendara.
Vit hoyra um leikin Junglubókin. Her eru 40 leikarar við og tey hava vant í langa tíð. Tey greiða frá, hvussu stuttligt tað er at spæla sjónleik.
Nú er Kim 12 ára gomul. Tá ið hon var 8 ára gomul flutti hon til Føroyar til mammu sína úr Thailandi. Hvussu var at koma til Føroyar? Og hvussu var at læra at tosa føroyskt? Og hvussu er skúlin í Thailandi í mun til Føroyska skúlan? Kim fer at greiða frá.
Nú nærkast First Lego League kappingin 2017. Og í sendingini hesa ferð eru vit við, tá ið næmingar í bólkinum - KlossHans, fyrireika seg.
Í dag er klovnurin BUBU á vitjan í Barnútvarpinum. Hann hevur fleiri nýggjar sangir og hevur nógvar framtíðarætlanir
Næmingar greiða frá, hvat tey hava arbeitt við í skúlanum. Tey hava havt evnisviku um Kollafjørð. Tey hava máta, hvussu long bygdin er, tey hava lært nógv um tveir gamlar skúlar, tey hava vitja eitt 200 ára gamalt hús og so hava tey fyrireika framsýning.
Vit fara at hoyra um Kuldakrákuna og um Vit, sum er nýggj heimasíða til børn. Kuldakrákan er ímyndin, og klikkja vit á Kuldakrákuna, sum stendur á breddanum á heimasíðuni hjá kringvarpinum, so finna vit søgur, leikir, sjónvarpsendingar, spøl, sangir, evnissendingar, tíðindi og mangt annað. Elin Michelsen greiðir frá. Elin á Rógvi lesur og skrivar um Kuldakrákuna og Tórunn, Elsa, Ingi, Jákup og Tummas siga sína hugsan.
Hvat er land í eygsjón? Tað er tað, sum sjórænarar rópa, tá ið teir síggja land, sigur Sunnvá Bech, sum arbeiðir í Norðurlandahúsinum. Hesa ferð er Svøríki í eygsjón. Vit vitja Jensinu, Rasmus og Berg, tí tey venja sangir, sum vit kenna frá søgum, sum Astrid Lindgren hevur skrivað. Anna Fríða og Óðin, sum ganga í 1.flokki í Lítla Skúla, sita og tekna Pippi og aðrar tekningar, sum skulu á stórskíggja í Norðurlandahúsinum.
Vit hoyra um landsroyndina 2019. Jafet, Bjarta og Dagny Maria ganga í 4.flokki í skúlanum við Løgmannabreyt. Tey hava verið til roynd í føroyskum.
Vit hoyra um, hvussu tey á Dramaverkstaðnum fyrireika jólaleik.
Í skúlanum við Løgmannabreyt er lesiringur. Næmingar úr 5.og 6.flokki eru við.
Tey lesa hvønn morgun og brúka ein serstakan lesihátt. Næmingar í 6.flokki í skúlanum á Argjahamri greiða frá.
Vit í Vestmanna á vitjan hjá Sylviu. Sylvia er 9 ára gomul og hon hevur likkupisur.
Í barnaútvarpinum hava vit hoyrt søgurnar hjá Edwardi Fuglø. Vit hava hoyrt um øll tey, sum búgva á Mjólarvegi. Edward greiðir frá tí at tekna fuglar og mangt, mangt annað.
Súna, Lív og Askur ganga í 5.flokki í Eysturskúlanum í Havn og tey fara at siga sína hugsan um Merkið. Jensina Olsen hevur gjørt eina samrøðu við Jógvan Arge, sum veit nógv at siga um Merkið.
Altjóða minifiddlers-festivalur hevur verið í Føroyum í døgunum 8.-12.juni. 45 næmingar úr fleiri londum venja við Géza og øðrum strúkaralærarum. Hetta eru næmingar, sum eina ferð um vikuna fáa fjarundirvísing í violin. Nú hittust tey her í Havn at spæla violin saman. Tey eru úr Danmark, Týsklandi, Ísrael, Lapplandi, Finnlandi og Suðurkorea. Børnini eru 8-12 ára gomul og fimm føroysk børn eru eisini við. Festivalurin endaði við konsert í Norðurlandahúsinum. Vit vóru har við mikrofonini, tá ið legan var byrja og her var nógvur tónleikur at hoyra.
Á Oyrasundskollegiunum úti á Amager í Keypmannahavn, búgva nógvir føroyingar, sum eru lesandi. Her eru fleiri stórir íbúðarblokkar, og her búgva nógv føroysk børn. Hvussu er gerandisdagurin har? Miram og Lív búgva í L-blokkinum. Tá ið Barnaútvarpið bankaði uppá, var Lív og vitjaði Miriam.
Mumi er nú gjørdur við føroyskum røddum, og verður at síggja í Norðurlandahúsinum.
Tveir næmingar í 3.flokki í skúlanum við Løgmannabreyt fara at greiða frá norðurlendsku bókmentavikuni. Evnið í ár er - superhetjur. Eisini koma Legomeistararnir á vitjan.
Í Eysturskúlanum eru tey sera virkin í næmingaráðnum. Hvønn týdning hevur næmingaráðið? Hvørjar broytingar skulu fremjast? Vit hoyra næmingar úr 4. 5. og 6.flokki greiða frá.
Næmingar í ymiskum flokkum greiða frá.
Jensina Olsen og Finnur Hansen spæla 26 nýggjar barnasangir á fløgu. Vit vitja tey og tey siga okkum, at Aleksandur Kristiansen hevur skrivað yrkingarnar, Knút Olsen hevur gjørt løgini og Bárður Jákupson hevur málað vatnlitsmálningar. Jensina syngur og spælir og Finnur spælir og tekur upp.
Í Frískúlanum í Havn kvøða tey alt árið, tó ikki í føstu. Vit hoyra um Ólav Riddarrós, sum tey fara at skipa og kvøða, tá ið dansistevnan verður 11.februar. Eisini hoyra vit um Hørpurímu. Tey høvdu eina verksmiðju í Norðurlandahúsinum, tá ið bókadagarnir vóru í november.
Anna á Borg greiðir frá, hvat hon hevur sæð og upplivað. Hon hevur fingið nógv at vita um plast, sum er evnið í umhvørvisvikuni. Eisini siga børn í skúlabólkinum í býlingshúsinum á Ternuryggi, sína hugsan. Tey hava m.a. teknað til kappingina á Býarbókasavninum. Borghild er í Ostahúsinum, og har ber til at síggja vistfrøðiligan mat, sum kann vigast og koyrast í krukkur og pappírposar, ístaðin fyri plast.
Hvussu gera vit piparnøtur? Er pipar í piparnøtum? VIt vitja hjá bakaranum
Næmingarnir hava verið á skeið í positivari sálarfrøði. Foreldrini hava eisini verið við.
Skúlabólkurin í Býlingshúsinum á Ternuryggi er á vitjan. Tey hava lurtað eftir bókini - Malla ræður, sum hevur verið at hoyra í barnútvarpinum. Tey siga frá skúlabólkinum og siga sína hugsa um at vera vaksin.
Markus, Sigrid, Paula og Óla Martin greiða frá.
Í dag eru vit í Klaksvík á vitjan í skúlanum. Her hitta vit Rakul Ró, sum greiðir frá einum nýggjum roknisangi. Hon syngur eisini vælkendar sangir saman við næmingum í skúlanum í Barnaútvarpinum í dag.
Tá ið tað eru roknidagar, so er spennandi og áhugavert at vera í skúla. Allir næmingar arbeiða saman í ymiskum stovum. Har hava tey úr at gera í heilsustovuni, skúlaumhvørvisstovuni, í Kahootspurnakappingini, í ekspermentarium og á skúlablaðnum.
Í skúlanum í Kollafirði hava tey havt evnisviku við heitinum - Samfelagið.
Vit eru til sangfagnað í Norðurlandahúsinum, saman við børnum kring landið, sum eru komin at syngja saman.
Vit eru til sangfagnað í Norðurlandahúsinum, saman við børnum kring landið, sum eru komin at syngja saman.
Vit hoyra um Sangskrínið, sum er eitt skrín við sangum, tekstum, nótum, fløgum og vøkrum myndum. Sangir, sum Steintór Rasmussen hevur yrkt.
Vit hoyra um føroyskar barnasangir í Barnaútvarpinum. Hesa ferð eru vit í Eysturskúlanum.
Vit hoyra um føroyskar sangir í Barnaútvarpinum.
So nærkast Vísindavøkan 2017, sum Granskingarráðið skipar fyri. Tey skipa fyri kappingini - Ársins Vitanarfróðu. Næmingar í 5.flokki í Eysturskúlanum í Havn hava teknað seg til kappingina. Tey hava valt at granska sápu.
Hvør er Silas? Jú, Silas er abbasonurin hjá Hera Kragesteen. Abbin gjørdi honum eina fløgu í jólagávu og nú er hon komin út. Í Barnaútvarpinum í dag, sigur Heri okkum søguna um fløguna. Anfinnur Heinesen og Beinta Clothier syngja og eru sjónleikarar á fløguni, so tey siga eitt sindur um tað at frambera sum sjónleikari. Vit hoyra eisini brot úr sjey sangum, sum eru á fløguni Silas.
Katrin, Óli, Isabella, Eva, Tita, Gabriella og Sofía eru sjónleikarar og tey fara at greiða frá.
Tað er vár og tí er spennandi at hoyra um smáfuglar. Beinta Johannesen hevur skrivað bókina - Smáfuglar í Føroyum.
Ranja, Bjalla, Hjalti og Jákup greiða frá.
Í 2012 gjørdu tey í 4.flokki í Tórshavnar Kommunuskúla eitt yrkingasavn, sum kallaðist - Solosólin. Oddfríður Marni Rasmussen er rithøvundur og var lærari hjá teimum. Vit hoyra kendar røddir úr KVF lesa yrkingar úr savninum. Eisini fara nøkur av teimum, sum hava yrkt at greiða frá.
Børn í 2. flokki greiða frá
Næmingar í 7.flokki eru við í spæliliði. Tey hava til uppgávu at vera saman við børnum í 1.2. og 3.flokki í fríkorterinum, har tey skipa fyri spølum. Mikudagin fingu, tey sum hava verið við í spæliliðnum í ár prógv, sum Annika Olsen borgarstjóri í Tórshavnar Kommunu handaði. Sanna og Jónas úr 7.flokki í Eysturskúlanum í Havn greiða frá. Eisini siga børn í 2.flokki sína hugsan.
Páll Danielsen er leikstjóri og greiðir frá. Eva, Fríði, Petur Meinhard, Barbara og Guðrin eru leikarar. Tey siga sína hugsan um Storm á Lognarveg!
Hesuferð eru vit úti í Sandagerði í Havn. Tað er 24. juni og skótar gera klárt at brenna bál. Men hvat gera tey?
Børn í 1. og 2.flokki í frítíðarskúlanum á Argjahamri, greiða frá.
Børnini í býlinshúsinum undir Brúnni greiða frá og syngja.
Í skúlanum við Løgmannabreyt hava tey havt eitt sera spennandi evnisarbeiði í eina viku. Evnið er samfelagið. Tey arbeiða, fáa pengar afturfyri og sleppa at keypa alt møguligt.
Í skúlanum við Løgmannabreyt hava tey havt eitt sera spennandi evnisarbeiði í eina viku. Evnið er samfelagið. Tey arbeiða, fáa pengar afturfyri og sleppa at keypa alt møguligt.
Í Sands skúla hava tey havt evnisarbeiði um sagnir. Vit hoyra tey greiða frá søgnini um Kálv Lítla. At enda hoyra vit brot úr kvæðnum - Harra Pætur og Elinborg, vit hoyra Klaksvíkar Dansifelag.
Summi arbeiða jólaaftan, børnini gleða seg og onkur hevur føðingardag jólaaftan. Vit fara at tosa við børn og vaksin, sum siga okkum, hvat tey gera jólaaftan.
Tvey 12 ára gomul umboða Føroyar í stóra barnatiltakinum, sum verður eina viku áðrenn HM í Russlandi verður floytað í gongd.
Í Sørvági eru 15 næmingar í 5. flokki, sum hava gjørt verkætlan um tónleikabólkin Tinganest. Tey hava lært seg sangir, gjørt samrøðu við teir í bólkinum, gjørt plakatir, framløgur og skipað fyri konsert.
Hvat er ein trivnaðardagur? Tað hoyra vit í sendingini hesuferð. Næmingar siga sína hugsan og royna ymiskt spennandi.
Hvat er ein trivnaðardagur? Og hvat er at trívast? Poula, Olivia, Karl og Mikkjal í 2.a í Skúlanum á Fløtum, fara at greiða frá.
Tryggari internetdagur er 6.februar. Óli Rubeksen, sum starvast innan SSP, greiðir frá týdninginum at vera tryggur á netinum. Næmingar í 4.flokki í Eysturskúlanum í Havn, hava arbeitt nógv við evninum í seinastuni.
Vit hoyra um ábyrgdina hjá foreldrunum, um myndir á netinum, orð hava vald og mangt annað, ið hevur við netið at gera.
Vit vitja í Lítla Skúla í Havn. Tey hava evnisarbeiði um ull. Og tað halda tey er sera áhugavert.
Vit fara at hoyra um einglar. Armgarð Arge greiðir frá.
Vit fara at hoyra um einglar. Armgarð Arge greiðir frá.
Hvat er føsta og føstulávint? Spurningin seta vit Armgarð Arge, og vit fáa nógv at vita. Eisini siga Filip, Bylgja og Eivi okkum, hvat tey fara at vera á førstulávint.
Vit spyrja Jóan Paula Joensen um føstulávint, um at ganga grýlu, sláa tunnu og mangt annað. Eisini siga børn okkum, hvat tey fara at vera føstulávintsmánadag.
Hvat er ein tunna og hvat hevur hon verið brúkt til? Vit spyrja Erling Isholm, søgufrøðing. Elin, Gilli og Jógvan fara at siga eitt sindur um at ganga grýlu, hvat er gott at fáa í posan, um at gerast kattakongur og mangt annað.
Miriam, Anna Petra, Bogi, Venningsted og Jógvan greiða frá evnisarbeiði, sum tey hava havt í Sands skúla. Tey hava lært eina rúgvu um ljóð, litir og árstíðir. Tey hava verið nógv úti í náttúruni og so spældu tey eisini sjónleik.
Í Barnaútvarpinum hoyra vit um Martin Luther, nú tað eru 500 ár síðani, at hann negldi tær 95 tesurnar á dyrnar í Wittenberg. Á Skúlatrøð í Klaksvík hava næmingar havt evnisviku um Martin Luther.
Vit hoyra um Mumi, tí nú verður filmurin um Mumi frumsýndur í Norðurlandahúsinum ? ein føroyskur Mumi filmur, við føroyskari talu og føroyskum sjónleikarum. Og tá verður eisini - Barnafestivalurin 2016 í Norðurlandahúsinum. Felisia, Sirius og Hedvig siga sína hugsan um Mumi og um Tove Janson, sum hevur skrivað og funnið uppá Mumi og hini í Mumidalinum.
So er 2. umfar av Orrustu byrjað. Seinasta sunnukvøld klokkan 19.30 var 1. sending. Tá sóu vit ÍA-dreingirnir kappast móti svimjigentunum úr Reysti. Vit tosa við børnini, vertin og onnur sum gera sendingina.
Sæbjørn, Poula og Siri fara at greiða frá, hvat tey gera á Margarinfabrikkini, nú tað er umhvørvisvika.
Niels, Jóhanna, Rakul og Jón Ingi greiða frá
Songkvinna Lone Wernblad og Peter Wermø eru á konsertferð í Føroyum. Yvirskriftin er - Nøj det er for børn ella Ens í Norden. Eisini hava tey verksmiðju saman við børnunum. Vit eru saman við teimum í Tofta skúla, tá ið næmingar skriva sang og gera myndir, sum snúgva seg um tað serstaka, sum er í Føroyum.
Elspa Samuelsen, sum er barntannlækni í Havn, fer at greiða frá.
Elspa Samuelsen, sum er barntannlækni í Havn, fer at greiða frá.
Jákup Eli er 12 ára gamal og her er nógv stuttligt at síggja og hoyra. Eisini hoyra vit klavertónleik úr Porkeri.
Hvørjar søgur eru stuttligar? Hvat fær teg at flenna? Børn í útibarnagarðinum í Trongisvági siga sína hugsan
Fleiri vælkendar søgur eru um Vitello, og fleiri søgur hava vit hoyrt í Barnaútvarpinum. Nú ber til at fara til sjónleik og síggja Vitello og øll hini, sum eru við í søgunum.
Tað eru tvey skúlabørn í skúlanum á Húsum á Kalsoynni. Tey eru systkin og eita Turid og Gunnar, sum eru 7 og 8 ára gomul.
Vit eru í Suðuroy og hoyra hesuferð næmingar í Porkeri greiða frá og tey syngja eisini fyri okkum.
Børnini synjga og vit hoyra um, hvat tey gera, tá ið veðrið er gott.
Vit hoyra um skúlan í Mikladali og um Kópakonuna
Fríði, Jónas,Sjúrður og Lise greiða frá
Vit eru á Skúlatrøð í Klaksvík, tí 5.flokkur er til sýningina - Vølvunnar dómur, sum er opera fyri børn.


text:
1356.18 - Realisma og poesi í ritverkinum hjá Heðini Brú (BA)
Skeiðsnummar
1356.18
Heiti
Realisma og poesi í ritverkinum hjá Heðini Brú (BA)
ECTS
10
Fortreytir
Studenturin skal hava staðið fyrra part av BA í føroyskum ella samsvarandi. Til ber eisini at taka skeiðið sum stakskeið við øðrum fortreytum (víst verður til galdandi námsskipan).
Endamál
Endamálið við skeiðnum er at fáa eitt yvirlit til vegar yvir ritverkið hjá Heðini Brú, vísa á samanspælið millum realistiska og poetiska prosa og umrøða ritverkið í føroyskari og norðurlendskari menta- og bókmentasøgu.
Innihald
Á skeiðnum verða úrvald verk og tekstir greinað við atliti at temum og skrivihátti. Lisin verða samtíðarverk úr øðrum londum, bókmentafrøðiligar greinir um realismu og poesi umframt bókmentafrøðiligar viðgerðir av ritverkinum og ummæli.
Læru- og undirvísingarhættir
Lærara- og studentaframløgur og uppgávur. Dentur verður lagdur á framløgu og orðaskifti.
Læruúrtøka
Tá skeiðið endar, duga studentarnir at • greina tekstir eftir Heðin Brú • greiða frá gongdini í ritverkinum • lýsa sambandið hjá tí við føroyskar, norðurlendskar og aðrar bókmentir • lýsa ástøði um realismu, poesi og um tekstsløg • duga at brúka hugtøkini í greining av skaldskapi eftir Heðin Brú
Próvtøkuháttur
Samansett próvtøka við spurningi og framløgu. Studentarnir fáa 3 dagar at fyrireika munnliga framløgu (30 min.) við tilfari um uppgivið evni.
Próvdøming
Uttanhýsis
Lestrarlisti
Verður útflýggjaður við skeiðsbyrjan. Lisin verða í minsta lagi Fastatøkur, Feðgar á ferð og stuttsøgur úr Fjallaskugganum, Flókatrøllum og Búravninum og Tobacco Road eftir Erskine Caldwell.
Ábyrgd
Malan Marnersdóttir


text:
Føroyski ”innløgumaðurin”
10. august 2015
At ali- og fiskivinnan í størsta mun er ”innløgumaðurin” (forsyrgjarin) í føroyska samfelagnum, er nokk ongin í iva um. Og eins í einum húsarhaldið er tað soleiðis, at jú meira forsyrgjarin fortjenar, jú meira pengar hevur húsarhaldið at brúka og gera gott við.
Alivinnan
Framgongdin og dreivið í alivinnuni hesi seinastu árini, er ein sólskinssøga, sum er kend í nógvum londum – ein vinna, sum hevur skapt sær allan heimin til sølumarknað. Alivinnan hevur eisini megnað at hava fleiri fólk í støðugum arbeiði, og harvið økt um inntøkurnar hjá landi og kommunum. Laksur er størsta einstaka útflutningsvøra okkara i dag.
Alivinnan hevur harumframt skapt arbeiðspláss í atknúttum vinnum og dreivið í alivinnuni prógvar, at hon megnar at gera allar geirar í vinnuni betri - tað veri seg alt frá smolti, fóður, útgerð, bátar (Hans á Bakka), sláturvirki o.a., til umstøðurnar hjá starvsfólkunum, umhvørvi, lækka rakstrarkostnaðin og hækka yvirskotið.
Eg fegnist um hesa góðu gongdina og vil virka fyri, at hon heldur fram, so alivinnan megnar at loysa tær avbjóðingar, sum hon kemur at fáa í framtíðini. Tí skal tað almenna ansa eftir, ikki at darva eini framgongd í alivinnuni, men eigur í staðin fyri, í góðum samstarvi við vinnuna, at skapa alivinnuni góðar og tryggar karmar.
Samstarv er vegurin fram, bæði fyri vinnuna og tað føroyska samfelagið.
Fiskivinnan
Tað hevur gingið gott í stórum parti av okkara fiskiflota, og útflutningsvirðið av uppsjóvarfiski og botnfiski er komið upp á tað støðið, sum tað var tey góðu árini 2007-2008.
Eisini í fiskivinnuni síggja vit eitt dreiv, eina nýhugsan, sum vil nakað, t.d. hava vit nýmótans uppsjóvarskip, nýggj virki (á Tvøroyri og Fuglafirði), og ætlanir er um nýggj virki at tilvirka liðugtvørur úr svartkjafti, sild og makreli.
Trolaraflotin í Barentshavinum heilfrystur í stóran mun fiskin og landar hann í Føroyum, so hann kann verða arbeiddur og geva arbeiði til arbeiðsfólki á fiskavirkjum her heima.
Partar av heimaflotanum hava haft tað trupult í fleiri ár, men trolararnir, sum fiska upsa og onnur fiskasløg, leggja um at fiska makrel og sild um sumrarnar og út á heysti, sum er eitt gott fíggjarligt íkast.
Í línuflotanum eru færri skip, men her ferð ein broyting fram, við tað, at nøkur eru útskift til frystilínuskip, sum fiska kvotuna á Flemish Cap, Íslandi og Grønlandi, meðan onnur línuskip hava forhandlað seg til kvotur í Grønlandi í summar, sum í báðum førum betrar um raksturin.
Rækjuflotin hevur haft betri rakstrarúrslit í seinastuni, og nú fara tey eisini at royna eftir krabba, sum vónandi kemur at eydnast væl.
Útróðurin er tíverri minkaður munandi hesi seinastu árini, og færri og færri hava sína ársinntøku frá útróðri, men hesir síggja ein glotta í fiskiskapinum nú.
Samanumtikið síggja vit ein vilja og ídni innan fiskiflotan, sum ynskir at fáa allar partar í vinnuni skipaðar soleiðis, at hon kann vinna pengar.
Tryggja fiskivinnuni virkismøguleikar
Eg vil arbeiða fyri at skapa tryggar og stabilar karmar um fiskivinnuna, so allir partar í fiskivinnuni, fáa møguleikan at fiska, virka og harvið fáa ein rakstur, sum gevur yvirskot. Tað gerst m.a. við eini góðari fiskivinnulóg, nøktandi fiskidøgum, hækkandi kvotum, økt rættindi í fremmandum sjógvi, útskifting av skipum, øktum sølumøguleikum av fiskinum og betri marknaðaratgongd fyri lidnar fiskavørur o.a.
Eg fari at virka fyri, at ”innløgumaðurin”, ið er ali- og fiskivinnan, vinnur nógvan pening, tí so hevur húsarhaldið Føroyar eisini tilsvarandi nógvan pening at brúka og gera gott við.
Alfred Olsen, løgtingsmaður og formaður í Vinnunevndini
Valevni Sambandsfloksins til løgtingsvalið
RN
Aftur


text:
Evangeliið eftir Lukas, kapittul 21
Hin fátæka einkjan
v1
Men tá ið hann hugdi upp, sá hann rík leggja gávur sínar í tempulkistuna;
v2
og hann sá eina fátæka einkju, sum legði tveir smápeningar í.
v3
Og hann segði: «Sanniliga sigi eg tykkum, henda fátæka einkjan legði meira í enn øll hini;
v4
tí at hesi øll hava lagt niður fyri til gávurnar av tí, sum tey høvdu til avlops; men hon legði av fátækdómi sínum alt tað, hon átti at bjarga lívinum við.»
Jesus boðar oyðing Jerúsalems og afturkomu sína
v5
Og tá ið nakrir søgdu um halgidómin, at hann var prýddur við vøkrum steinum og vígdum gávum, segði hann:
v6
«Hetta, sum tit síggja – teir dagar skulu koma, tá ið her ikki skal liggja steinur eftir á steini, sum ikki skal verða rivin niður.»
v7
Men teir spurdu hann og søgdu: «Meistari, nær man hetta fara at verða, og hvat er tekinið, tá ið hetta fer at henda?»
v8
Men hann segði: «Varið tykkum, at tit ikki verða leiddir villir; tí at mangir skulu koma í navni mínum og siga: «Tað eri eg» og «tíðin er í nánd.» Men fylgið teimum ikki!
v9
Men tá ið tit hoyra um bardagar og uppreist, tá óttist ikki; tí at hetta má henda fyrst, men endin er ikki tá við tað sama.»
v10
Tá segði hann við teir: «Fólkaflokkur skal reisast móti fólkaflokki og ríki móti ríki;
v11
og stórir landskjálvtar skulu verða og á ymsum støðum hungur og drepsóttir; og øgiligir tilburðir skulu verða og mikil tekin av himni.
v12
Men undan øllum hesum skulu tey leggja hendur á tykkum og forfylgja tykkum og geva tykkum upp í samkomuhús og fangahús og draga tykkum inn fyri kongar og landshøvdingar fyri navns míns skuld.
v13
Hetta skal koma at verða tykkum til vitnisburðar.
v14
Leggið tykkum tí tað í huga, at tykkum ikki frammanundan nýtist at hugsa um, hvussu tit skulu svara fyri tykkum.
v15
Tí at eg vil geva tykkum munn og vísdóm, sum allir mótstøðumenn tykkara ikki skulu vera mentir at standa ímóti ella mótmæla.
v16
Men tit skulu verða sviknir eisini av foreldrum og brøðrum og frændum og vinum, og summum av tykkum skulu tey veita bana;
v17
og tit skulu verða hataðir av øllum fyri navns míns sakir.
v18
Men ikki skal tó hár á høvdi tykkara skalast.
v19
Við áhaldni tykkara skulu tit vinna sálir tykkara.
v20
Men tá ið tit síggja Jerúsalem umringað av herliðum, tá vitið, at tess oyðing er í nánd.
v21
Tá flýggi tey, sum eru í Júdeu, til fjals, og tey, sum eru inni í staðinum, rými út, og tey, sum eru úti á markini, vendi ikki inn aftur í staðin.
v22
Tí at hetta eru revsingardagar, tá ið alt skal ganga út, sum skrivað er.
v23
Men tær neyðarkonur, sum í teimum døgum hava barn undir belti og á brósti! Tí at stór neyð skal tá verða í landinum og vreiði yvir hesum fólki.
v24
Og tey skulu falla fyri svørðseggjum og hertikin verða førd burtur til øll heiðin fólk; og Jerúsalem skal verða undirtraðkað av heidningum, inntil heidninganna tíðir eru lidnar.
v25
Og tað skulu verða tekin í sól og mána og stjørnum, og á foldini munnu tjóðflokkar kvíða í ráðloysi, tí at hav og sjógvar bróta,
v26
meðan menn ørmaktast av ótta og stúran fyri tí, ið koma skal yvir jarðarríkið; tí at skakast skulu himmalsins kreftur.
v27
Og tá skulu tey síggja menniskjusonin koma í ský við mátti og miklari dýrd.
v28
Men tá ið hetta fer at henda, tá lítið upp og hevjið upp høvdum tykkara, av tí at loysn tykkara nærkast.»
v29
Og hann segði teimum eitt líknilsi: «Hyggið at fikutræinum og øllum trøum;
v30
tá ið tit síggja, at tey fara at spretta, tá skilja tit av tykkum sjálvum, at summarið nú er í nánd.
v31
Á sama hátt skulu tit eisini vita, tá ið tit síggja hetta henda, at Guðs ríki er í nánd.
v32
Sanniliga sigi eg tykkum: henda slekt skal als ikki forganga, áðrenn alt samalt er hent.
v33
Himin og heimur skulu ganga undir, men orð míni skulu als ikki forganga.
v34
Men verið varnir, at hjørtu tykkara ikki skulu verða tyngd av svirri og drykkjuskapi og sút fyri hesum lívi, so at tann dagurin kemur dáttliga á tykkum sum ein snara;
v35
tí at koma skal hann á øll tey, sum búgva um allan jarðarkring.
v36
Vakið tí á hvørji stund og biðið, so at tit kunnu verða førir fyri at komast undan øllum hesum, ið henda skal, og at standast fyri menniskjusoninum!»
v37
Um dagarnar lærdi hann í halgidóminum, men um næturnar fór hann út og hevði tilhald á tí fjallinum, sum kallast Oljufjallið.
v38
Og alt fólkið kom tíðliga á morgni til hansara í halgidóminum til at lýða á hann.


text:
Neandertalarin var helst 100.000 ár eldri enn vit higartil hava hildið. Um so er fær tað umfatandi avleiðingar fyri evolusjónssøguna hjá menniskjanum.
Fleiri beinagrindir vóru funnar í kálksteins-holum í Spania í 1997, kend sum "Sima de los Huesos". Tað eru royndir frá hesum beinagrindum sum nú eru dna-testaðar.
Granskarnir hildu, at teir høvdu funnið undanfólk hjá neandertalfólkinum, men dna-analýsurnar hava nú víst, at talan er ikki um eitt undanfólk. Talan er um neandertalfólk.
Um tú veitst okkurt, sum VP ikki veit - skriva so til vp@vp.fo


text:
Leikalund
Leikalund er handil og mentanardepil í gomlu handilshølunum hjá kongaliga einahandlinum úti í Klaksvík.
Elsti parturin av húsinum er tann norðasti. Hann varð tikin í nýtslu í 1838, tá ið kongaligi einahandilin – sum síðan 1709 einans hevði virkað í Havn – lat upp deild í Klaksvík. Í dag kenna vit betur henda eltsa partin av bygninginum sum Spaniastova, ið heldur enn at verða brúkt til handilshøli er karmur um konsertir, sjónleikir, fyrilestrar og framsýningar.
Sunnara lonin varð bygd í 1847. Hon varð tá kallað “nýggja pakkhús”, meðan norðari bygningurin varð róptur “gamla pakkhús”. Tá einahandilin varð avtikin í 1856, vórðu handilsbygningarnir seldir á uppboðssølu. Handilsvirksemið í pakkhúsunum helt tó fram sum vant.
Handilin var stongdur í nøkur ár í 1990’unum, men læt upp aftur í 2000, og hetta varð byrjanin til Leikalund, sum vit kenna hana í dag. Frá at selja gerandisvørur fór handilin at selja fløgur, bøkur og gávulutir. Handilsinnbúgvið varð tó verandi tað sama.
Í dag er Leikalund kent sum ein mentanardepil, har listafólk hava ein sýnisglugga, og har fólk koma at hoyra ein fyrilestur, til konsertir ella bara hittast til ein kaffimunn og eitt gott prát. Nógv ferðafólk, sum koma til Klaksvíkar, steðga á eina løtu inni í hugnaliga handlinum úti í Klaksvík og keypa okkurt ferðaminni heim við.
UpplatingartíðirMon - Fri 12:00 - 17:00
Sat 10:00 - 14:00
Sun Stongt


text:
Ian Paisley: Pávin er Anti-christ!
STERKT PRESSAÐ, Ian Paisley!!
Tú ert ein hetja og eitt bjart, skínandi ljós í einum til-for-blindaðum, út-for-hexaðum, eftir-nøsini-drignum, lygn-inn-vavstraðum heimi.
Má Guð síggja í náði til tín eisini og geva tær somu andaligu
bliiiiip‘ir, sum hesin hevur.
Má gelda baptistanissan doyggja út í Føroyum, og eitt ættarlið av reformatørum reisa seg, sum bíta høvdið av allari korruptión og falslæru, tyggja hana sundur og saman, og spíta hana yvir í køstin, har hon hoyrir heima.
Monsj monsj.


text:
Starvsfólkini á Inventar Tænastuni
Um okkum
Um Inventar Tænastuna
Sp/f Inventar Tænastan bleiv stovnað í 1990, men var virkin áðrenn undir øðrum navni.
Tann 1.Mai 1994 keypti Jørgen Petersen Inventar Tænastuna. Hetta var um tað mundið, tá Føroyar vóru í einum fíggjarligum aldudali, og húsaðust vit tá í leigaðum hølum á R.C.Effersøesgøtu.
Í november 1997 keyptu vit ognina Heygsvegur 33 / Undir Heygnum 2 og fluttu í hesi nýggju hølir, har vit enn búleikast. Men so hvørt sum virksemið øktist, blivu hølisviðurskiftini ov trong, so í august 2006 keyptu vit bygning á Akranesgøtu 3, har vit nú hava fjargoymslu.
Tá vit yvirtóku í 1994, seldi Inventar Tænastan nærum bert handilsinnbúgv, og vit høvdu ikki tað stóra á goymslu, men sum árini gingu øktu vit nógv um úrvalið, soleiðis at vit nú umframt handilsinnbúgv eisini selja innbúgv til goymslur, skrivstovur, skúlar, barnagarðar, ellis-og eldrabýlir, stovnar v.m., og sjálvsagt eisini til privatkundan. Somuleiðis hava vit nú eitt stórt goymslu úrval.
+298 61 38 00 | inventar@inventar.fo | Heygsvegur 33, Tórshavn | Mánadag – Fríggjadag: 09.00 – 17.00
Inventar Tænastan


text:
Vatikanið
Vatikanið (latín: Status Civitatis Vaticanae, italskt: Stato della Città del Vaticano), eisini nevnt Vatikanríkið, er mitt í Rom og er heimsins minsta frælsa ríki. Mong fólk koma higar at vitja, tí at hetta ríkið hevur stóran átrúnaðarligan týdning, og har eru stór mentanarsøvn. Vatikanið hevur egið flagg, egnan tjóðsang, egin frímerki og egnar myntir umframt dagblað og útvarpsstøð. Har búgva eini 1.000 fólk.
Pæturskirkjan er í Vatikanríkinum, og er ein av størstu kirkjunum í heiminum, og miðdepil hjá katólsku kirkjuni. Her hevur katólska kirkjan høvuðssæti, og her býr pávin. Fyrr ráddi pávin fyri mongum ríkjum í Italia; men nú á døgum er bara Vatikanríkið eftir. Pávin er hægsti myndugleiki fyri róma-kirkjuni. 900 milliónir eru rómversk-katólskar.
Innihaldsyvirlit
Politikkur[rætta | rætta wikitekst]
Vatikanið er eitt teokrati.
Landalæra[rætta | rætta wikitekst]
Vatikanríkið er í Róm. Tað er bara 0,44 km2 og er heimsins minsta sjálvstøðuga land.
Búskapur[rætta | rætta wikitekst]
Høvuðsvinnur í Vatikanstatinum eru[rætta | rætta wikitekst]
- Prenting
- Myntsláing
- Heiðursmerkjaframleiðsla
- Frímerkjaframleiðsla
Myndir[rætta | rætta wikitekst]
Útsýnið av tekjuni á Pæturskirkju. Fremst er Pæturstorgið, sum altíð er fullsett av fólki, tá ið pávin talar og lýsir signingina yvir tey.
Ávisingar úteftir[rætta | rætta wikitekst]


text:
Nevhávur (skrubbhávaættin)
Deania calcea (Lowe, 1839)
Stødd: Nevhávur verður upp í 110 cm langur, kanska longri.
Dýpi: Hann er úr umleið 65 m niður á 1500 m.
Litur: Nevhávur er grábrúnur, summir eru ljósari og tykjast tá at vera heldur gráari enn brúnir. Fjaðrarnar eru heldur dimmari enn kroppurin. Ryggfjaðrarnar hava ljósan kant. Sterturin, búkfjaðrarnar og uggafjaðrarnar hava svartan afturkant. Hann er kjaftsvartur.
Lýsing: Kroppurin á nevhávi er hægstur við fremru ryggfjøður, hann hevur rættiliga høgan rygg. Hann hevur tvær lágar ryggfjaðrar, og tær eru umleið 3 ferðir longri, enn tær eru høgar. Næstan hvítir píkar eru framman fyri tær, og aftari píkurin er umleið tvær ferðir so stórur sum fremri. Aftara fjøðurin er hægri og styttri. Makaðu fjaðrarnar eru smáar. Búkfjaðrarnar og ryggfjaðrarnar eru spískar aftureftir.
Eitt rað av sagtonnum er í undirkjaftinum og eitt rað við tríkantaðum tonnum í yvirkjaftinum. Gronin er serliga long, breið og fløt og er umleið 2,5 ferðir so long sum eygnaholan, og longri er úr tranti í kjaft enn úr kjafti í uggafjøður. Skræðan kennist hvøss. Hann hevur ikki striku. Nevhávur hevur lágan stert og andahol aftan fyri eygað.
Eyðkenni: Langa og flata gronin umframt tann gráligi liturin. Skræðan er veik og ofta skrødd á trolveiddum fiski.
Týdningur: Nevhávur hevur ikki vinnuligan týdning.
da: Næbhaj, en: Birdbeak dogfish, fr: Squale savate, ís: Flatnefur, no: Gråhaj Skrubbhávar Skrubbhávaættin
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Skrubbhávar Squaliformes
Hesin hópurin hevur 6 ættir, 24 slektir og 97 sløg.
Fiskar úr øllum 6 ættunum eru at fáa undir Føroyum, og tær hava her 10 slektir og 12 sløg:
Skrubbhávarnir hava andahol og 5 táknarivur. Teir hava tvær ryggfjaðrar, summi sløg við píkum frammanfyri, onnur uttan. Teir hava ikki gotfjøður, og eingir kjalir eru á klingruni.
Teir liva um øll høv, bæði djúpt og grunt.


text:
Sólskipanin greiðir frá gongustjørnunum í okkara sólskipan og ferð teirra kring sólina.
Talvurnar eru 52 x 76 cm, plastaðar og tí haldgóðar. Hettar eru myndatalvur, ið væl kunnu prýða skúlastovur, stovnar og heim.
Rúmdina Henda bókin er um rúmdina. Hon er ætla at brúka í miðdeild fólkaskúlans í náttúru og tøkni. Í bókini k...
Hesi evni eru viðgjørd: 1. Sólin og fylgisveinar hennara, 2. Sól og gongustjørnur í røttum lutfalli, 3. Yvirli...
Føroya Skúlabókagrunnur hevur í samprenti við enska forlagið Dorling Kindersley givið 3 bøkur út við felags he...
Stødd 60 x 42 cm.
8. juni í 2004 kl. 06:00 – 12:20 stóð Venus fyri Sólini. Hetta fyribrigdið var seinast at ...


text:
Tað er altíð gott at hava eitt gott prógv, men tað er ikki altíð neyðugt við høgum próvtølum, fyri at sleppa inn.
Tað ber illa til at svara hesum spurningi, tí ringt er at samanbera universitetini.
Tað veldst um, hvat tú ætlar tær at lesa, hvar tú ætlar tær at lesa og hvat endamálið við útbúgvingini hjá tær er.
Tað sum er besta loysnin fyri ein, er møguliga ikki tað besta fyri onkran annan.
Tað eru nakrir rankinglistar, serliga á internetium og serliga í teimum ensktmæltu londunum. Hesir skulu brúkast við fyrivarni. Teir kunnu vera gamlir og byggja oftani á grundarlag, sum kann vera sera skiftandi frá universiteti til universitets og oftani byggja teir á upplýsing frá universitetunum sjálvum.
Minst til tað er ikki altíð samband millum góðsku og stóran kostnað!
Nýt vit og skil, tá ið tú lesur kunningartilfar frá útbúgvingarstøðunum.
USA:
US news, um bachelorútbúgvingar
US news, um masterútbúgvingar
Stóra Bretland:
Financial Times - meting av business school útbúgvingum
The Complete University Guide - um útbúgvingar í Stórabretlandi
Times Higher Education - meting av útbúgvingarstovnum
Italia:
La Repubblica - síðan er á italskum
Týskland:
Humboldt-Foundation - gransking á týsku stovnunum
Um allan heim:
Tað veldst um, hvørji krøv útbúgvingarstovnurin setur og um málsligu førleikarnar hjá tær.
Ja, og tey vaksa alsamt í tali.
Ja, tað er trupult at skilja allar tær ymsu styttingarnar og tað kann vera torført at umseta tær beinleiðis til føroyskt ella danskt.
Síðan ár 2007 hava Føroyingar fingið EU-Status.
Ein stytting av Bretsku lóggávuni sigur:
"EU 'overseas territories' are extended the same rights as EU nationals.
Faroese nationals who come to England to study are by virtue of their status as nationals of an EU overseas territory eligible to apply for payment of EU tuition fees only.
Faroese nationals who come to Scotland to study are by virtue of their status as nationals of an EU overseas territory eligible to apply for payment of EU tuition fees only, provided they are applying for a full time course and plan to graduate in Scotland"
Tað merkir, at føroyingar hava EU status, og eru ikki international students. Tað merkir at skúlagjalið fyri føroyingar er munandi lægri. Les meir um hvussu tú kann søkja um stuðul til skúlagjaldið her.
Frakland
Svenska Studenthemmet i Paris / Maison des Etudiants Suédois
Húsini húsa upp til 100 lesandi frá allari verðini hvørt ár.
Stóra Bretland
Onnur lond
Homestay.com (Kanada)
Roommate Locator (Allur heimurin)
Danmark
Okkara ráð eru, at tú skalt søkja í góðari tíð. Tað er ymiskt, hvussu regluranr eru fyri, nær ein kann søkja, men vanligt er, at ein kann søkja kollegii eitt ár frammanundan, at útbúgvingin byrjar. Á flestu kollegium kanst tú flyta inn upp til tríggjar mánaðir áðrenn lestrarbyrjan. Eisini mæla vit tær til at søkja so nógv kollegiir sum møguligt, altso ikki vera kræsin. Summi kollegiir hava sera langar bíðilistar.
GG! Legg til merkis, at reglurnar eru ymiskar, alt eftir hvar tú leitar eftir íbúð.
Tað eru nógv leinki um kollegiir í Danmark. Tó kanst tú fáa eitt samlað yvirlit á Uddannelses Guiden á Om at finde en bolig.
Kanska tú eisini kanst hugsa um onnur sløg av íbúð, t.d. privata leigu, búfelagsskap, lutaíbúðir, at framleiga íbúð, eigaraíbúð.
Hentar heimasíður eru:
Findbolig.nu - Íbúðir um alt Danmark
BoligButikken - Íbúðir í høvuðsstaðarumráðnum
Lejebolig - Íbúðir um alt Danmark
Boligdeal - Íbúðir í Danmark
Boligønsker - Íbúðir í Danmark
Á heimasíðuni Info Norden fært tú at kalla alla kunning, sum er neyðug hjá teimum, sum skulu flyta til eitt annað Norðurland. Síðan er á øllum norðurlendsku málunum uttan føroyskum, grønlendskum og samiskum.
Tá tú fært SU og býrt uttanfyri Danmark er umráðandi at gera soleiðis:
Um tú hevur reytt pas: Nei
Um tú hevur grønt pas: JA!
Øll sum hava grønt pass og sum ætla sær at vera longri enn 6 mánaðir í Stóra Bretlandi skulu søkja um "Entry Clearance".
Frá hálvum november 2005 eru nýggjar reglur komnar um innferðaloyvi til Stóra Bretlands, hesar reglur eru bara galdandi fyri tey, sum hava grøn pass og sum ætla sær at vera í Stóra Bretlandi í longur enn 6 mánaðir, t.d. í samband við lestur. Tey sum hava grønt pass, skulu nú hava "Entry Clearance".
Boðini frá bretsku sendistovuni komu 1. desember 2005 og eru hesi:
If a Faroese inhabitant carrying a green Faroese/Danish passport wants to study in the UK for more than six months, they will need to apply for entry clearance. If the Faroese national is a holder of the Danish citizen passport with an EU marking on it, then there is no need to apply for entry clearance, however they will need to contact the home office to inform them of their intention to stay longer than six months, so that a residence permit can be issued.
Við grønum passi fært tú “ENTRY CLEARANCE” á bretsku sendistovuni í Keypmannahavn, tú skal senda umsókn saman við viðkomandi skjølum ella skalt tú fara á sendistovuna. Skjølini talan er um, eru upptøkubrævið frá universtitetinum í Bretlandi, bræv frá SU og ÚSUN um at tey rinda skúlagjald og studning. Tað kostar £85 at fáa "Entry Clearance". Lesið meira her. Her er eitt oyðublað, sum tú skalt fylla út í samband við umsóknina.
Alternativið er at fáa sær eitt reytt pass, tá nýtist ein ikki "Entry Clearance".
Pengar frá tí almenna í Danmark verða fluttir á eina sonevnda NemKonto, hetta er t.d. galdandi fyri stuðul frá SU. Ein NemKonto er ein púra vanlig peningastovnskonta, sum tú longu hevur, tað kann td. vera lønarkontan hjá tær.
Frá 15. august 2005 hevur borið til at sagt frá hvør tín NemKonto er, tað kann vera í einum donskum ella føroyskum peningastovni. Tað ger tú við at ringja til peningastovnin og upplýsa danska CPR-nummarið hjá tær.
Lesið meira á heimasíðuni hjá Nemkonto ella á heimasíðuni hjá Betri Banka, Bank Nordik, Suðuroyar Sparikassa ella Norðoyar Sparikassa.
Eins og í Føroyum kanst tú vinna eina ávísa upphædd - kanska 50.000 DKK - uttan at rinda skatt í Stóra Bretlandi. Tú fært meiri at vita við at trýsta á hesa slóðina HM Revenue & Customs.
Sí nærri
Financial Times - meting av business school útbúgvingum
The Complete University Guide - um útbúgvingar í Stórabretlandi
Times Higher Education - meting av útbúgvingarstovnum
Ja
Í Stóra Bretlandi ber til at fara á eitt atgongugevandi skeið í Summarferiuni ið gevur atgongd til flest allar* útbúgvingar á universitetinum ið tú tekur skeiðið hjá.
Fyrireikingarskeiðið er skipað sum undirvísing við royndum og uppgávuhandan, hetta fyri at vita um tann lesandi hevur nóg góða førleikar til hægri lestur.
Tað ber til at taka skeiðið sum intensivt skeið í summarferiuni ella sum kvøldskúlaskeið 2 kvøld um vikuna yvir vetrarhálvuna.
Sjá heimasíðurnar hjá universitetinum.
Gev Gætur, fyrireikingarskeiðið gevur ikki atgongd til onnur universitet enn júst tað sum tú tekur fyrireikingarskeiðið hjá.
*undantøk eru, so sum medicin oa.
Ja, tað kann mann.
Mann kann búgva í Føroyum og fáa danskt SU, um mann er innskrivað/ur á einari SU-góðkendari útbúgving í Danmark.
Mann skal tó hava danskt CPR.nr, um mann skal móttaka SU. Um mann ikki hevur danskt CPR.nr. kann mann fylgja vegleiðing frá SU-styrelsen niðanfyri:
Um føroyingar ikki hava eitt danskt CPR.nr., skulu studentarnir fylla eitt pappírsoyðublað: http://www.su.dk/media/1214/cpr-nummer.pdf
Framferðarhátturin hjá studentunum er síðani:
Teir senda útfylta oyðublaðið til útbúgvingarstaðið í Danmark. Tá útbúgvingarstaðið hevur móttikið umsóknina, fáa SU-styrelsen eitt CPR-nummer til vega hjá SKAT. Fyri at kunna tað, skal eitt kopi av passinum hjá tí lesandi vera lagt við.
SKAT gevur tí lesandi boð um tað nýggja CPR-nummarið. Tá CPR-nummarið er komið, setur tann lesandi seg í samband við útbúgvingarstaðið, sum viðger umsóknina.
Tá tú sum føroyingur flytir til Danmarkar, skal tú fyrst og fremst fara til Borgerservice-skrivstovuna á kommununi, sum man flytir til, og boða frá flytingini til kommununa.
Tú kann gott fáa bæði SU-stipendium og SU-lán við pappírsumsóknum (uttan Nem-ID), men tað tekur longri tíð enn við Nem-ID.
Sum nú er ber tað ikki til at fáa eitt CPR-nummar meðan tú ert tú Føroyum.
Tá útbúgvingin endliga er góðkend, kanst tú verða biðin um at søkja um SU einaferð afturat manuelt.
GG!
Minst til at seta teg í samband við SKAT í Danmark og fyribilsskráset teg (fyri at sleppa undan at gjalda ov nógvan skatt) og send eina skattaváttan, ið tú fært frá TAKS í Føroyum, til SKAT í Danmark.
Føroyingar uttanlands fáa rætt til heilsutrygdarveitingar í Føroyum
Nýggj kunngerð gevur persónum, sum fyribils uppihalda sær í Føroyum, rætt til veitingar frá Heilsutrygd.
Heilsumálaráðið hevur fingið fleiri fyrispurningar frá borgarum um rættin til veitingar frá Heilsutrygd frá eitt nú lesandi uttanlands, ið koma heim til Føroya í feriu. Spurningarnir hava mest snúð seg um, hvat hesi hava rætt til innanfyri læknaviðgerð, tannlæknaviðgerð o.a., meðan tey eru heima í feriu.
Tá sjúkrakassarnir vóru virknir var siðvenja, at lesandi og fólk ið gjørdu almannagagnligt arbeiði uttanlands, fingu veitingar frá sjúkrakassanum, meðan tey fyribils uppihildu sær í Føroyum.
Nýggj kunngerð hevur við sær, at persónar, sum vegna brádliga sjúku, skaða ella versnaða verandi sjúku, fáa rætt til læknahjálp og tær veitingar, sum lækni metir er til gagns fyri tann sjúka, meðan hann er staddur í Føroyum. Harumframt fevnir kunngerðin um veiting í sambandi við árligt eftirlit hjá tannlækna, tá hesi eru heima í feriu í Føroyum.
Kunngerðin verður galdandi fyri persónar, sum eru búsitandi í Danmark og Grønlandi og sum fyribils uppihalda sær í Føroyum. Sum nú er, mugu hesi gjalda fyri viðgerð, tá tey eru heima í Føroyum í feriu og líknandi. Eisini fevnir kunngerðin um føroyingar, sum hava búð í Føroyum í minst 5 ár, áðrenn tey fluttu til annað land at lesa. Harafturat NGO- starvsfólk og onnur, ið gera annað almannagagnligt arbeiði uttanlands.
Tryggingar kunnu annars teknast við universitetini uttanlands, hjá lokalu tryggingarfeløgunum ella hjá altjóða tryggingarfeløgum, sum til dømis:
Kelda: Heilsumálaráðið


text:
Holocaust
Holocaust (úr Griskum ὁλόkauσtoς holókaustos: hólos, "heilt" and kaustós, "brent", tað vil siga katastrofa) var útreinskanin av evropeiskum jødum, sum fór fram frá 1933 til 2. heimsbardagi endaði í 1945, framt av týska statinum undir leiðslu av nazi-leiðaranum Adolf Hitler. Holocaust er ein av mest umtalaðu hendingum nakrantíð. Undir krígnum vóru umleið 6 000 000 jødar dripnir, og hetta var næstan 60 % av øllum jødum, ið livdu tá. At hata jødar er nakað, ið ikki byrjaði í Týsklandi, tá ið Adolf Hitler kom til valdi, hetta byrjaði langt áðrenn í heimssøguni. Hetta var heldur ikki nakað týskt "fænomen" at hata jødarnar. Eitt rótgrógvið hat ímóti jødunum er eisini at síggja í skriftunum hjá Martini Luther, og hetta var eisini ein týdningarmikil partur av sjálvsfatanini hjá teimum kristnu.
Síðan tað, í tí meira ”moderna” samfelagnum, tað vil siga aftaná ár 1800, eru jødarnir hjá mongum fólkum blivnir fataðir sum ein bumsur ella pirra á samfelags-kroppinum. Har eru fleiri felagskapir settir í stovn, tann størsti av teimum er nokk nazistaflokkurin. Nazistaflokkurin við Adolf Hitler á odda, kom til ræði í Týsklandi í ár 1933. Nazistarnir dugdu væl at "selja" seg, og skjótt vóru teir blivnir sera væl dámdir víða um. Teir fingu skaffað fleiri túsind fólkum arbeiði, av tí at motorvegur var settur í gerð. Teir søgdu, at hetta fór at betra um sambandið, og tað fór tað nú eisini, men størsta grundin var nokk tí, at tað skuldi vera lættari at transportera tanks, herðbilar, hermenn og annað, ið skuldi brúkast til kríggið nøkur ár seinni.
Men jú longur nazistarnir sita við valdið, jú meira eyðsýndir vera teir. Her byrjar at henda okkurt. Hitler byrjar at byggja sær ein herð, ein herð, sum vil nakað við alskyns kampvognum. Eisini verður gjørt um seg millum fólkið, har ein ávísur missmunur verður. Her er tað serliga jødarnir, ið eru hart raktir. Har verður sett forboð fyri teimum mong støð, har verða vístar ræðumyndir av jødunum, har ið teir vera lýstir sum nakað ringt. Og hetta verður verri og verri, jødarnir vera viðfarnir sum dýr! Og tá er tað, at kríggið byrjar.
1. september í 1939 leypa týskararnir á Pólland, og so er allur heimurin í kríggi. Og tá koma nazistarnir út við øllum um jødarnar. Teir vilja hava eitt stóra-Týskland uttan jødar, vilja beina fyri jødunum. Nógvar og stórar legur vóru bygdar, har ið jødarnir vóru sendir fyri at arbeiða og drepast. Ikki bert jødar blivu dripnir, eisini evnaveik, myrk fólk, fólk ið hoyrdi til Jehova Vitni, samkynd, slavur og russar. Tok koyrdu í hópatali út í mongu legurnar, ið lógu spjaddar runt í londum eystan fyri Týskland, lond sum Pólland, Russland, Eysturríki og Kekkia. Tokini vóru meira enn full hvørja ferð tey fóru, og tað var sum oftast sera langar ferðir, við hvørki vátum ella turrum, so mong doyðu á ferðini.
Tað var hart at liva í legunum, lívskorini vóru ikki góð. Lítið at eta, vánalig støð at sova í og hart arbeiði. Og fleiri túsind fólk blivu dripin hvønn dag. Tá ið kríggið endaði í juni mánaði í 1945, vóru næstan 6 000 000 jødar blivnir dripnir.
Innihaldsyvirlit
Ætlanin[rætta | rætta wikitekst]
“Final Solution/Die Endlösung” – kalladist tann endaliga “loysnin” hjá Týsklandi sum var um at drepa/útrudda allir jødar í Evropa. Úttrykkid vard brúkt til Wannsee-konferensuna í Berlin 20. januar 1942 har týskir embætismenn kjakadust um gjøgnumførsluna av hesi ætlan.
Hvussu vistu týskarar hvør var jødi?[rætta | rætta wikitekst]
Tann 14. november 1935 sendu nasistarnar hesa definitiónina av einum jøda út: Ein og hvør við trimum ella tveimum jødiskum ommum og abbum, sum hoyrdu til tað jødiska samfelagið t. 15. september 1935, ella aftaná tað; var giftur við einum jøda ella jødindu t. 15. september 1935, ella aftaná tað; var avkomin av einum parlagi ella einum ”útumsparlags-sambandi” vid einum jøda 15. september 1935, ella aftaná tað.
Legurnar:[rætta | rætta wikitekst]
Líkasum við nasismuni byrjaðu arbeiðslegurnar sum nakað sum skuldi fyristilla øgiliga gott, sunt og vinaligt. Tað varð lýst við familjuuppihaldi, og gott hjá børnum at stuttleika sær. Men soleiðis var ikki, og legurnar vórðu størri, fleiri og ógvusligari og vundu skjótt uppá seg. Eitt gott dømi um, hvussu lætt tad er at blenda fólk á slíkan hátt, uttan tey faktiskt vita hvat tey gera, er filmurin: ”Die Welle”. Arbeiðslegurnar vórðu harðar, umstøðurnar ringar, og arbeitt varð ógvuliga hart hvønn dag. Ein deyðslega er ein konsentratónslega við tólum specielt sniðgjørd til systematiskt morð. Tær vóru ræðuligar, tí nasistar hungraðu, misbrúktu og drupu óskyldig fólk. Nasistar hildu ikki jødar vera menniskju, men frá aðrari planet.
Frá 1933 til 1945 bygdu týsku nasistarnar umleið 20.000 legur til at fongsla offur. Tey fólkini, sum vóru offur, vórðu fysiskt konsentrerað á legunum. Í 1939 lótu nasistar upp “tvungnar” arbeiðslegur, og folk í túsundtali fóru at doyggja av møði, svongd og eksponering.
Deyðs- og arbeiðslegurnar vóru mangar, men tær størstu, sum vóru í Pólandi, vóru:
- Auschwitz II (Auschwitz-Birkenau) (1.100.000 offur)
- Chełmno-------- (320.000 offur)
- Belzec---------- (600.000 offur)
- Majdanek ------ (360.000 offur)
- Sobibor--------- (250.000 offur)
- Treblinka------- (700.000 offur í 1942, men legan var virkin inntil 43, so talið hevur verið væl hægri)
Hvussu nógv vóru jødiski ofrini tilsamans? Tað er ómøguligt at siga neyvt, hvussu nógv doyðu undir holocaust, men tey flestu eru einig um eitt tal á umleið 6 milliónir jødar.
Hvørji vórðu hótt? Granskarir og fólk meina, at Holocaust ikki bert var jødaforfylging. Nasistarnar vóru eisini eftir fólki úr mongum øðrum bólkum, sum t.d. sigøjnarar, sovjetiskir krígsfangar, alment pólskt og serbiskt fólk, samkynd, folk við breki, Jehova vitni og aðrir politiskir og religiøsir flokkar - um tey so vóru týsk ella ikki - ið vóru mótstøðufólk, ”anti-sosial” t.d. biddarar, vagabondar og gøtuseljarar. Telir man hesi við, hava offrini verið millum 11 til 17 milliónir fólk. Ein onnur kelda sigur eisini, hesi fólkini, sum vórðu dripin av aðrari orsøk enn jødauppruna vóru 5 milliónir, so t.v.s. ca. 11 milliónir tilsamans.
Minningardagar[rætta | rætta wikitekst]
Teir dagarnar til minnis um offrini av holocaust er árliga 8-daga tíðarskeiðið, sum er valt av Sameindu Tjódum, at hjálpa borgarum at minnast og læra av holocaust. Tað árliga tíðarskeiðið, sum vanliga byrjar sunnudagin áðrenn ta jødisku traditiónina Yom Hashoah, heldur fram gjøgnum tann komandi sunnudagin, vanligvís í apríl ella mai. The United States Holocaust Memorial Museum hevur eitt tema hvørt ár, og útgeva ymsir lutir og tilfar til at stuðla og gera ein innsats. Tad er ógvuliga týdningarmikið, at vit, aftaná slíkar katastrofur, ongantíd gloyma hvat hendi og læra av teimum feilum, sum tey gjørdu tá, so teir ikki henda aftur.
Keldur[rætta | rætta wikitekst]


text:
Nógv uppskot um, hvussu umstøðurnar hjá bleytu ferðsluni kunnu bøtast
May 22, 2015
Í sambandi við sýningina av filminum Bikes vs. Cars, ið varð vístur á Umhvørvisvikuni í Havn, varð skipað fyri almennari kjakverksmiðju aftan á filmin. Nógv góð hugskot vóru um, hvussu vit gera ferðslukervið umhvørvisvinarligari. Millum annað hildu fleiri, at fyrimunirnir við at ganga og súkkla áttu at verið betur lýstir, tí at nógv geva sær ikki far um, hvussu heilsugott tað er at vera úti. Eisini varð kjakast um, hvussu stóra ávirkan bilur hevur á býarskipan, og hvussu gerandisdagurin verður lagdur til rættis.
Bæði átøk, ið skulu avmarka bilferðsluna og átøk, ið skulu skapa áhuga fyri at ganga og súkkla, vórðu umrødd. Ítøkilig uppskot vóru eitt nú parkeringsgjald, umhvørvisavgjald á brennievni, súkklustativ og pumpur, bilfríur dagur, atgongd til býtisbil, betri kunning um fráferðir hjá bussunum, tá skipað verður fyri tiltøkum, og at vegirnir blivu tryggari og ikki bert breiðari.
Øll uppskotini eru borin víðari til Tórshavnar kommunu.
Vónandi fara bæði kommuna og onnur at átaka sær uppgávuna at fremja tær broytingar, ið eru neyðugar fyri, at tað skal gerast lættari at velja bilin frá.
Sí myndir frá tiltakinum her


text:
Adventistar
Adventistar eru trúarflokkur, ið væntar afturkomu Krists í næstum. Kirkjan stavar frá fleiri kirkjum, sum høvdu tað í felag at tær vantaðu Jesu afturkomu skjótt. Skilnaður kom í hesu samkomu í 1944 og tann størsti bólkurin fekk heiti Sjeyndadags adventistar. Teir nevna seg eisini sjeyndadagsadventistar av tí, at teir halda sjeynda dag í vikuni, leygardag, heilagan. Mitt í 1930-talinum fóru tey at byggja kirkju í Sverrisgøtu í Tórshavn. Í 1978 bygdu tey eina nýggja adventista-kirkju við Hoyvíksvegin í Havn. Í 1966 læt Adventistasamkoman upp Frískúlan við Hoyvíkstjørn, sum hon eigur og rekur. Sjeyndadags adventistar hava einans Bíbliuna sum grundarlag, teir viðurkenna ikki barnadóp, men doypa vaksin við at tey fara undir kav. Altargangurin er ímyndarligur, og limirnir í sam- komuni skulu halda seg frá alkoholi, rúseitri og tubbaki fyri at menna likam og sál. Harafturat verða tey ávirkað til at vera sámilig í klædna- búna, fara væl um likamið við hóskandi rørslu og hvíld og eta heilsu- góðan mat.


text:
VASKIFÓLK TIL BÚNAÐARSTOVUNA
Søkt verður eftir vaskifólki til Búnaðarstovuna. Starvið verður at seta skjótast gjørligt.
Arbeiðið fevnir um reingerð av høvuðsbygninginum hjá Búnaðarstovuni. Talan er um skrivstovur, undirvísingarhøli, fundarhøli, wc og køk við meira. Arbeiðsuppgávurnar eru ymiskar, alt eftir hvat virksemi er á stovninum.
Umsøkjarar, sum hava royndir frá líknandi arbeiði, hava fyrimun.
Arbeiðstíðin er 15 – 20 tímar um vikuna.
Starvið verður lønt sambært sáttmála millum Fíggjarmálaráðið og Føroya Arbeiðarafelag.
Fleiri upplýsingar um starvið fáast við at venda sær til Búnaðarstovuna á tlf. 479000 ella við at skriva teldupost til bst@bst.fo
Umsókn við viðkomandi skjølum skal vera Búnaðarstovuni í hendi í síðsta lagi 10. januar 2020.
Frammi í Dal 166
410 Kollafjørður
Tlf. 47 90 00
T-postur: bst@bst.fo« Aftur


text:
Nú nærkast summarferian av álvara, og sólin hevur bestemt ikki goymt seg ;) í Snallabjallu royna vit at fanga hvørja sólstrálu ;D
Gott blandað frá viku 24 :) Vit vóru so heldig at sleppa til eina spontana konsert á Vágsbøði v/ 'okkara Danny' ;) Eisini gleddust børnini serliga nógv um at 'okkara Filip' er komin aftur... at skriva autografar, ella 'fotografar', sum eitt av børnunum kallaði tað :D
Í viku 23 hava vit gjørt mangt og hvat, og eisini hesa vikuna hava vit havt sera gott verður, so vit hava verið nógv úti - FANTASTISKT! :D


text:
Vælkomin til heimasíðuna hjá Dansifelagnum í Havn. Síðan er enn í gerð, men longu nú er ymiskt at finna.
Her síggjast nýggjastu tíðindini frá Dansifelagnum í Havn.
Fríggjakvøldið 26. oktober 2018, kl. 21:00 verður ársaðalfundur hjá Dansifelagnum í Havn í Hornahúsunum. Skrá eftir viðtøkum felagsins.
Oftani møti eg fólki, sum hava avgjørdar meiningar um brúðardans og brúðarvísur uttan tó at vita nakað um søguligu og mentanarligu bakgrundina fyri hesum siði. Tí havi eg her savnað ymiskt hesum viðvíkjandi.
Boðað verður frá at aðalfundur felagsins verður í Hornahúsunum fríggjakvøldið 23. oktober 2015, kl. 21:00. Skrá sambært viðtøkum felagsins.
Fríggjakvøldið 9. oktober 2015, kl. 20:00 byrjar barnadansurin hjá Dansifelagnum í Havn í Norðurlandahúsinum aftur.
Dansifelagið er biðið um at dansa fyri uml. 400 kórfólkum í Dansifrøi leygarkvøldið 31. mai 2014. Møtið fjølment í vanligum klæðum kl. 21:30 í Dansifrøi.
Leygardagin 3. mai 2014 tók Dansifelagið í Havn upp brot úr 9 kvæðum.


text:
Birita Arge stillar upp til løgtingsvalið fyri Framsókn. Hon hevur royndir frá tí privata,
almenna og kommunala, innan m.a. leiðslu og búskaparstýring, sum sjálvstøðug vinnurekandi
í Føroyum og Danmark, og sum námsfrøðingur og lærari.
Mítt mál er at røkka einum burðardyggum Føroyum, har fólk trívast og hava tað gott.
Javnan hoyri eg um fólk sum ikki hava bústað, ikki eru hoyrd, eru strongd, hava vánalig
arbeiðsviðurskifti og bíða eftir at sleppa á sjúkrahús. Eisini hoyri eg um stovnar sum mangla
fólk, fólk sum mugu flyta av landinum, happing, órudd í náttúruni v.m. hetta vil eg broyta, tí
stilli eg upp til Løgtingsvalið 2019.
Vit eiga at vísa ábyrgd fyri hvørjum øðrum, og hjálpa teimum sum tørva hjálp. Eisini mugu
vit arbeiða fyri at Føroyar mennast, eru umhvørvisvinarligar, og skapa tær røttu umstøðurnar
fyri trivnaði.
Tryggur og mennandi uppvøkstur, og útbúgving er neyðug bæði fyri fólk og land, tí mugu vit
hava góðar umstøður fyri hesum.
Skattgjaldarins peningur eigur at verða nýttur við umhugsni, soleiðis at mest og best fæst fyri
hvørja krónu.
Birita er 50 ára gomul og búsitandi í Hoyvík. Hon er gift og eigur 3 børn í aldrinum 18, 21 og
25 ár. Hon arbeiðir sum lærari á Fróðskaparsetur Føroya, og sum sjálvstøðug vinnurekandi. Í
frítíðini er Birita virkin sum sjálvboðin innan barna, umhvørvis og politiskt arbeiði. Hon
hevur verið í nevndini hjá Barnabata, og arbeitt fyri at betra um umstøðurnar hjá børnum og
ungum. Eisini hevur Birita stovnað Remida Føroyar, sum arbeiðir fyri at avmarka rusk. Hon
er útbúgvin námsfrøðingur, cand.pæd. í didaktik, Finansøkonom og Frisør.
Heimasíða: http://biritaarge.simplesite.com/


text:
Ert tú sjúk/ur av krabbameini og ætlar tær uttanlanda at ferðast?
Tað er gott at tosa við lækna og avvarðandi heilsustarvsfólk um at tú ætlar tær at ferðast uttanlanda. Tey kunnu ráðgeva og vegleiða tær í hvussu tú kann ferðast hóast tú ert sjúk/ur og í hvat tú skal hugsa um áðrenn tú fert avstað og meðan tú ert og ferðast.
Avboðstrygging:
Tað kunnu verða treytir galdandi, ið gera at tú ikki kann fáa endurgjald, um tú ikki kann fara avstað vegna sjúkuna. Tí er tað sera umráðandi at seta seg í samband við títt tryggingarfelag áðrenn tú keypir tær eina ferð uttanlanda.
Ferðatrygging:
Tað er sera umráðandi at fáa eina greiða frágreiðing frá avvarðandi tryggingarfelag um hvussu tú er tryggjaður tá tú ert burtur.Tað er ymsikt hvørji krøv tryggingarfeløgini seta til tína heilsustøðu áðrenn tú fert at ferðast og í nógvum førum er ikki gjørligt hjá fólki, sum eru álvarsliga sjúk, at fáa trygging. Set teg tí í samband við títt tryggingarfelag og kannað hvat er galdandi fyri júst teg og tína støðu. Um títt tryggingarfelag sigur at tað er í lagi at tú fert at ferðast er umráðandi at fáa eitt skriv har tað stendur júst nær, hvar, hvønn og hvat tryggingin fevnur um og eisini tað tryggingin møguliga ikki fevnir um.
Altjóða viðurskifti - Heilsutrygd
Heilsutrygd dekkar ikki uttan fyri Føroyar, men landsstýrismaðurin í heilsumálum kann gera sáttmálar við onnur lond um veitingar.
Hvussu eru føroyingar dekkaðir uttan fyri Føroyar annars?
Allir føroyskir krabbameinssjúklingar kunnu trygt ferðast í Norðurlondum og í Stóra Bretlandi sambært millumlanda sáttmálum um veitingar í samband við sjúku. Niðan fyri kann tú lesa ymsu kunngerðirnar um veitingar í samband við sjúku í Danmark, Norðurlondum og Stóra Bretlandi.
Í Danmark:
Føroyingar hava rætt til sjúkrahjálp í Danmark sambært kunngerð nr. 565 frá 29. apríl 2015. Kunngerðin kann lesast her.
Í hinum Norðurlondunum:
Í hinum Norðurlondunum hava føroyingar rætt til sjúkrahjálp v.m. sambært “Nordisk Konvention om social sikring”, sum kann lesast her.
Í Stóra Bretlandi:
Í Stóra Bretlandi hava borgarar í Føroyum rætt til bráfeingis sjúkrahjálp á sama støði, sum borgarar í Stóra Bretlandi. Hesi rættindi eru staðfest í grein 14 í “The Convention made in London of 27. august 1959 between The Kingdom of Denmark and The United Kingdom.” Kunngerðin kann lesast her.
GG! Tað er umráðandi at hava í huga at hesi rættindi bert er galdandi í samband við sjúku. Hetta kemur ikki í staðin fyri eina ferðatrygging. Ein ferðatrygging fevnir um mangt annað enn sjúku, burturmist ferðagóðs, stuldur, seinkingar, rættarhjálp o.a., íð kann hava ávirkan á tína ferð, er ikki fevnt at millumlanda sáttmálunum, ið eru nevndir omanfyri.


text:
Um bilasøluna
P/F Bilasølan varð sett á stovn í 1993, og fekk tá umboð uppá at selja vælkendu dygdarmerkini Volkswagen og Audi. Í 2004 gjørdi Bilasølan eisini avtalu við japansku risa-bilverksmiðjuna Mazda um at umboða teirra bilar í Føroyum.
Í Apríl 2015 yvirtók Gunnar Justinussen fyritøkuna, og síðani hevur felagið økt virksemið munandi, og varð Volkswagen mest selda bilmerkið í Føroyum í 2017 og 2018.
Fyritøkan leggur stóran dent á, at hava vælútbúgvið fólk í starvi, soleiðis at viðskiftafólk okkara altíð fáa bestu tænastu.
Verið vælkomin á Bilasøluna.


text:
Fleiri ítróttaheiðrar í 2019
Müllers Pakkhús er karmur um gallatiltakið, tá ársins ítróttaheiðrar verða handaðir leygarkvøldið 28. desember.
Eins og undanfarin ár skipar Ítróttasamband Føroya fyri heiðurstiltaki, har ársins ítróttanavn og aðrar heiðurshandanir eru á skrá. Við tiltakinum ynskir ÍSF at varpa ljós á øll tey mongu, sum í gerandisdegnum geva ítróttinum lív í Føroyum, tað veri seg sum eitt nú íðkarar, venjarar ella alskyns hjálparfólk.
Tiltakið verður størri í ár við tað, at heiðrarnir nú verða fimm í tali, umframt at heiðursskjal Poul E. Petersens verður latið persóni, sum gjøgnum mong ár hevur gjørt sjálvboðið arbeiði til frama fyri føroyskan ítrótt.
Heiðursskjal Poul E. Petersens varð seinast latið Peturi Hentze Niclasen fyri hansara drúgva virki innan borðtennis. Harumframt varð súkklarin Torkil Veyhe kosin ársins ítróttarnavn 2018, meðan ársins átak 2018 var átakið Flogbørn, sum Flogbóltssamband Føroya skipar fyri saman við skúlunum kring landið.
Í ár verða hesir heiðrar latnir:
Ársins ÍtróttaNAVN
Ársins ÍtróttaÁTAK
Ársins ÍtróttaSAMBAND
Ársins ÍtróttaSTJØRNUSKOT
Ársins ÍtróttaFELAGI
Heiðursskjal Poul E. Petersens
Gallakvøldið 28. desember er fyri innbodnum, men Kringvarp Føroya sendir beinleiðis frá tiltakinum frá kl. 21.00.
Mest lisið í farnu viku
R7 Premier League (45) - 20. jan 2020
Eg eri hamrandi troyttur av teirri slagsíðu sum Kringvarpið leggur fyri dagin
Miðvika við Kára P. Højgaard (8) - Gestur: Absalon Matras
Nú er Landsfelagið Børn og Samvera stovnað
Metis - Øll sendingin - 21. jan 2020
Góðar tíðir í Danmark, men tó fleiri arbeiðsleysir akademikarar
Kjakið um Heilsuskúlan ov einstáttað
Vinnulívsmaður í Vági: Líkist ongum at avlýsa túrar hjá Smyrli á bestu ætt
Lívligt kring Trongisvágsfjørð
Mangur sigur frá Ólavi kongi, men hevur ikki sæð hann...
Tvey ferðsluóhapp á Porkerishálsi
Nógvur vindur aftur í dag
Reisigildi á Hotel Føroyum
Óvist um Eysturoyartunnilin verður liðugur í 2020
Samrøða: Jørgen Niclasen, um arbeiði sum landsstýrismaður í fíggjarmálum
Samrøða: Jørgen Niclasen, um støðuna í Fíggjarmálaráðnum í løtuni
Samrøða: Terje B. Vestergaard, sum er varaborgarstjóri í Runavíkar kommunu
Góð vinnutíðindi til m.a. meiri framburð og vælferð
Sjórænarar flýddu eftir skotbardaga
Sálarfrøðingur sigur, at besta gávan til børn er at læra tey um Gud
Fóðurflakin á Víkum sleipaður á Vestmanna
Í dag er altjóða mótmælisdagur móti 5G, men ikki í Føroyum
MYNDARØÐ: Jákup Andreasen lagt frá sær
Tjúgu verkætlanir fáa stuðul frá Fiskimálaráðnum
Samband
Postboks 226
FO-600 Saltangará


text:
Rock Trawl-doors
Frá byrjan av hevur Rock Trawl-doors verið ein føroysk fyritøku, ið hevur ment og framleitt sínar vørur í Føroyum og við føroyskari arbeiðsmegi. Vit hava lagt dent á góðsku og neyvleika, og at kundin er í miðdeplinum. Okkara vørur eru framleiddar úr hágóðsku ráðvørum og ætlaðar altjóða fiskiídnaðinum.
Rock Trawl-doors varð stovnað 1. oktober 2004 og endamálið var, at gera og levera jarn og stálvørur til trolaraflotan, herímillum at umvæla og gera trollemmar. Virksemi hjá Rock er síðani víðkað og fevnir um aðrar vinnugreinar og vørur.
Navnið Rock merkir klettur og tað var við tí í huga, at vit skuldu byggja á klettagrund, tá vit fóru í holt við at gera eitt nýtt trollemmavirki í Vági. - Hans í Líðini, stjóri.
Tá stovnararnir av Rock fóru undir arbeiðið at stovna eina fyritøku, ið skuldi framleiða trollemmar, varð hugt eftir hvar fyritøkan skuldi staðfestast. Møguleiki varð at stovna eina fyritøku uttanlands, har framleiðslu kostnaðirnir vóru lágir og fjarstøðan til altjóða marknaðin var stutt. Men valið fall á Føroyar og varð Rock stovnað og skrásett í føroysku vinnuskránni. Hóast felagið nokk hevði havt størri vinning við, at framleitt sínar vørur uttanlanda, so høvdu tey arbeiðspláss og tann servitanin, ið Rock hevur, ikki verið í Føroyum í dag.
Fyrsta modellið av trollemmum fekk navnið Super Shark og var ein víðari menning av teimum trollemmum ein kendi til. Hesir fyrstu trollemmarnir frá Rock høvdu 5 vatnrøtt skott og 12 plátur, í mun til 3 skott og 6 plátur á øðrum lemmum. Super Shark varð tí munandi sterkari enn aðrir trollemmar á marknaðinum. Hetta sæst eisini aftur, tí nakrir toskatrolarar hava brúkt eitt sett av lemmum í meira enn 6 ár.
Í 2007, sama ár sum Super Shark kom út, byrjaði Rock at framleiða eitt nýtt slag av flótitrollemmum. Hesir flótitrollemmar fingu navnið Sea Bat og royndust sera væl í pelagisku fiskivinnuni, bæði undir vatnskorpuni eftir makreli og á djúpum vatni eftir svartkjafti og kongafiski.
Eftir nøkur ár við framleiðslu av tveimum modellum av trollemmum, fór Rock undir at framleiða eina nýggja útgávu av trollemmum. Hetta nýggja modellið fekk navnið Sea Lion og hevur Sea Lion eina eyka sloku (spoilara) og 16 plátur. Henda eyka sloka gjørdi, at Sea Lion royndist sera væl á djúpum vatni. Vektin frá teimum 16 plátunum hevði við sær, at meira vekt mátti leggjast í botnin fyri at viga upp ímóti vektini ovast á lemminum. Sea Lion bleiv tí tyngri enn Super Shark, men als ikki tyngri at draga.
Nýggjasta modellið av trollemmum frá Rock er Sea Hunter. Sea Hunter er mentur til botntrol og tað sum eyðkennir Sea Hunter er, at hann spílar tað sama, sjálvt um tað verður towa við teimum nakað upp frá botninum. Harafturat er Sea Hunter lættur at draga, at svinga runt við og at hála upp gjøgnum sjógvin.
Rock framleiðir eisini rullivektir til nærum øll fiskifør. Afturat hesum veitir Rock eisini tænastur innan, eitt nú: umvæling av trollemmum og rullivektum, framleiðslu av øðrum stál- og jarnvørum til eitt nú alivinnuna, graviskuffur og slitlag á lastir til lastbilar. Eisini framleiðir Rock rampir at koyra í containarar á.
Fjarstøðan frá altjóða marknaðinum er eingin forðan fyri Rock Trawl-doors. Rock bjóðar sínum kundum fyrsta floks flutning av vørunum til har kundin ynskir, ella at leggja at við djúphavnina í Vági, tætt við framleiðslu hølini hjá Rock, og fáa vørurnar avleveraðar umborð.
Stovnararnir av Rock Trawl-doors, ið sjálvir hava staðið á trolarabrúgv, vita, at samskiftið millum framleiðara og kunda er eitt lykla økið fyri at kunna veita bestu tænastuna. Við hesum í huga so hevur samskiftið við bæði kundar og undirveitarar altíð verið eitt kjarnuøki hjá Rock.
Alt arbeiðið á Rock verður gjørt í Føroyum. Tilfarið, ið Rock nýtir, verður flutt inn og síðani virkað til og selt. Stovnararnir av Rock eru av teirri áskoðan, at Rock er ein føroysk fyritøka, og tað íkast, ið fyritøkan gevur tí føroyska samfelagnum og nærumhvørvinum í Suðuroynni, ikki kann gerast upp í krónum og oyrum, og tí er spurningurin um útveiting av framleiðsluni, ikki áhugaverdur.
Á Rock Trawl-doors arbeiða í dag 17 fólk og fevna arbeiðsuppgávurnar frá umsiting, sølu, menning til framleiðslu.


text:
1. Nær fekst tú tína fyrstu Bíbliu?
Fekk nýggju testamentu, tá eg varð konfirmeraður í 1962. Fyrstu bíbliu mína fekk eg, tá eg varð umvendur tvey ár seinni í 1964. Keypti hana frá Jóhan Hans Simonsen, trúboðara. Sigast skal eisini, at hann var mær góður tey árini, hann livdi aftrat, í andaligu menning míni. Hann doyði longu í 1966.
2. Nær byrjaði tú at lesa Bíbliuna?
Minnist ikki nágreint. Byrjaði longu sum 6 - 7 ára gamalur at ganga á møti saman við mammu míni. Plagdi at lesa bæði okkurt hjá mammu og bíbliu hjá einum eldri beiggja.
3. Kanst tú nevna eitt ørindi ella brot úr Bíbliuni, tú ert serliga glaður fyri?
Hesin er eingin ivi um. Nógv er gott, men mín kapitul í bíbliuni er Efesusbrævið kapitul 2.
4. Hvussu lesur tú Bíbliuna? Nøkur ørindi ella kapitlar hvørja ferð?
Lesi gjarna, tað sum hoyrir saman ella til ørindi, sum eru markerað við feitum tølum.
5. Hvønn týdning hevur Bíblian havt í lívið tínum?
Bíblian er fyri mær "vegurin, sannleikin og lívið! Eingin kemur til Faðirin uttan við mær (Jesusi - Orðinum um hann)." Hon hevur veitt mær ugga, vegleiðing, styrki, fyrigeving. - Eitt ljós á gøtu míni!


text:
- Tíðindi, mentan og ítróttur
Dømdur lívlangt fongsul pluss 419 ár
Ein 32 ára gomul kvinna varð dripin í álopinum. Í juni varð 22 ára gamli James Alex Fields í býarrættinum dømdur sekur fyri haturslógarbrot.
Í gjár fall so dómurin í landspartarættinum í Virginia, har tann ungi maðurin varð dømdur fyri dráp og fólkaskaða.
Óávirkaður
Fields hevur viðgingið, at hann við vilja koyrdi bilin inn í eina mannamúgvu. Fólkini gingu mótmælisgongu móti høgra-víðgongdum í býnum Charlottesville í Virginia 12. august 2017.
Í rættinum greiddu vitni frá álopinum, sum hevur givið teimum sálarlig og likamlig mein, eitt nú posttraumatiskt stress, angist og tunglyndi. Men sambært NTB-tíðindastovuni, vísti Fields eingi tekin um, at hann angrar sína gerð.
Dómarin segði í úrskurðinum, at Fields hevur leingi havt sálarligar trupulleikar, men dómarin legði dent á, at Fields hevur verið í viðgerð fyri hetta, og at sálarliga støða hansara er eingin umbering fyri tað sum hann hevur gjørt.
Var bangin
Dómarin vísti eisini á, at eingi prógv eru fyri, at James Alex Fields varð hóttur ella álopin, tá hann koyrdi bilin inn í mannamúgvuna.
Undir rættargongdini segði verjin hjá honum, at Fields var bangin, tí hann hevur sæð ógvusligar samanbrestir millum hvítar nationalistar og antirasistar.
Verjin legði eisini dent á mentalu heilsuna hjá honum og traumatisk barnaár.
Sí eisini


text:
2012-10-04 16:34
Frummátturin sum sovnaði
25. Aug 2014
”Í botn og grund tørvar okkum ikki argumentir,” skrivar...
Leita við lykt eftir trupulleikum
22. Aug 2014
Uttanríkispolitikkur hevur fylt nógv í almenna rúminum í summar....
Veljarakanning reisir áhugaverdar spurningar
08. Mai 2014
Seinasta fríggjadag kunngjørdi “Ting.fo” eina veljarakanning, sum Gallup hevði gjørt....
Formaðurin í BLF segði bara hálva søgu
13. Mar 2014
“Tað hevur stóran týdning, at almenn starvsfólk úttala seg.” Tað...
Eitt heilt ættarlið av ránsmonnum
05. Mar 2014
Síðani løgtingið samtykti at forskatta pensjónir, havi eg ferð...
Tá Jonhard ruddaði ein triðing av kamarinum
05. Feb 2014
Eg sá á onkrum portali, at Jonhard Eliasen skrivaði...
Avlopið sum ikki leyp av
24. Jan 2014
Líkamikið hvussu ofta tú endurtekur eini ósannindi,...
Javnaðarflokkurin vrakar sítt egna pensjónsuppskot
08. Jan 2014
Javnaðarflokkurin hevur kúvent í málinum um pensjónir og roynir nú...
Tann sterkasti vinnur og Føroyar tapa
07. Jun 2013
Tórshavnar kommuna er í íløguhýri. Bygningarnir hjá Bank Nordic...
Tí mugu vit hava færri sjúkrahús
29. Mai 2013
Fyrr søgdu vit, at ein lækni var ein sum opereraði...
Eiga at bróta almennu monopolini
16. Apr 2013
Spurningurin um at privatisera almennar tænastur er aftur kyknaður,...
Annulera ikki gjørdar avtalur
06. Mar 2013
Tá løgtingið í farnu viku hevði 2. viðgerð av...
Stjórnarskipanin víst burtur
28. Feb 2013
Nakað av kjaki var í farnu viku í fjølmiðlunum í...
Allar hvalvágir eiga at lúka somu treytir
21. Feb 2013
Løgtingið samtykti í gjár, at Jacob Vestergaard, landsstýrismaður, skal svara...
Prísurin fyri nationala stoltleikan
06. Feb 2013
Eg las nú eitt kvøldið eitt lesarabræv, har ein...
Tí hava vit demokratiskt undirskot
16. Jan 2013
Nógv verður í hesum døgum tosað og skrivað um...


text:
Seks dystir hava verið á fimta degi í HM-endaspælinum hjá kvinnum, sum í hesum døgum er í Japan
Bólkur A:
Danmark og Brasil hittust í lagnudysti. Eftir tapið hjá Danmark fyri Týsklandi í dag, var knívurin á barkanum hjá Klaus Bruun Jørgensen og hansara liðið. Danski verjuparturin hevði ein sera góðan dyst - fyrstu smáu 20 minuttirnar fóru bert fýra mál inn. Tað leikaði sera javnt á, fram til tíggju minuttir vóru eftir. Tað var 17-17, men síðani skoraði Danmark sjey mál ár rað. Fyrst skoraði Stine Jørgensen tvey umráðandi brotskøst, og síðani gagnýtti danska liðið fleiri mistøk hjá Brasil, og at enda varð sigurin tryggur.
Danmark skal nú basa fronsku heimsmeistarunum í seinasta dystinum fyri at koma víðari - trý lið koma víðari úr hvørjum bólki til millumumfarið. Frakland vann í dag á Týsklandi og hevur nóg mikið við javnleiki móti Danmark. Týskland og Suðurkorea skulu dystast um fyrsta plássið í bólkinum, ið gevur tvey stig víðari í millumumfarið.
Úrslitni í dag:
Avstralia - Suður Korea 17-34 (10-18)
Týskland - Frakland 25-27 (12-14)
Danmark - Brasil 24-18 (11-9)
Støðan:
Suðurkorea 7
Týskland 6
Frakland 5
Danmark 5
Brasil 1
Avstralia 0
Fríggjdagin (6. desember):
Brasil - Avstralia
Frakland- Danmark
Týskland - Suðurkorea
Bólkur C:
Spania og Montenegro eru víðari og skulu fríggjadagin spæla um fyrsta plássið í bólkinum. Ungarn og Rumenia, ið er í bólki við Føroyum í EM-undankappingini, skulu dystast um víðari luttøku.
Úrslitini í dag:
Montenegro - Rumenia 27-26 (11-12)
Kasakstan – Spania 16-43 (11-19)
Ungarn - Senegal 30-20 (17-9)
Støðan:
Spania 8
Montenegro 8
Ungarn 4
Rumenia 4
Senegal 0
Kasakstan 0
Fríggjadagin (6. desember):
Senegal - Kasakstan
Montenegro - Spania
Rumenia - Ungarn
Í hinum báðum bólkunum eru trý útav fimm umførum leikt:
Bólkur A:
Noreg 6
Holland 4
Serbia 4
Angola 2
Slovenia 2
Kuba 0
Í morgin (5. desember):
Kuba - Slovenia
Serbia - Holland
Angola - Noreg
Bólkur D:
Russland 6
Svøríki 6
Japan 4
Argentina 2
Kina 0
Kongo 0
Í morgin (5. desember):
Kongo - Kina
Japan - Russland
Svøríki - Argentina


text:
Børn og talgildir miðlar
Ókeypis fyrilestur í Klaksvík við heimskendum granskara
Heimskendur granskari hevur fyrilestur um børn og talgildar miðlar á Skúlatrøð í Klaksvík 2. septembur 2019
Í sambandi við at Manfred Spitzer, Prof., dr.med. & dr.phil., kemur til Føroyar í septembur, bjóðar Norðoya Sparikassi saman við Grit øllum lærarum, námsfrøðingum, foreldrum og øðrum áhugaðum at lurta eftir heimskenda granskaranum ókeypis.
Manfred Spitzer er ein teirra, sum hevur granskað allarmest í, hvussu talgildir miðlar ávirka innlæringina og sosialu, kognitivu, kropsligu og sálarligu menningina hjá børnum og ungum, og hann ferðast kring allan heimin við sínari vitan og gransking. Seinastu árini hevur stórur dentur verið lagdur á at talgilda skúlar og barnagarðar, eins og nýtslan hjá børnum og ungum er økt munandi. Men hvørjir fyrimunir og vansar eru við talgildingini, tá tað snýr seg um okkara børn? Og hvussu kunnu vit á besta hátt fyrireika børnini til eina talgilda framtíð? M.a. hesi evni viðger granskarin á fyrilestrinum, sum verður á Skúlatrøð mánakvøldið 2. septembur 2019 kl. 19.00.
Hóast fyrilesturin er ókeypis, er neyðugt at tekna seg til fyrilesturin við at senda ein teldupost til grit@grit.fo. Tað er avmarkað pláss.
Manfred Spitzer er víðagitin heilagranskari, men harumframt er hann lærari, sálarfrøðingur og psykiatari. Hann er leiðari á Psychiatriche Universitätsklinikk í Ulm og hevur skrivað eina rúgvu av bókum um heilan, hvussu menniskjan lærir, hvussu tónleikur og ítróttur menna heilan, og hvussu talgildir miðlar ávirka innlæring og uppmerksemið. Bøkur hansara um m.a Digitale Demenz, Cyberkrank, Lernen og The Smartphone Epidemic eru týddar til fleiri ymisk heimsmál. Hann hevur sína egnu sjónvarpssending á ARD Alpha, ið kallast Geist und Gehrin, har hann greiðir frá nýggjastu heilagranskingini um læring, tunglyndi, einsemi, uppmerksemi o.s.fr.
Fyrilestrarnir hjá Manfred Spitzer eru kendir fyri at vera granskingargrundaðir, skemtiligir og provokerandi.
Fyrilesturin verður á enskum, og møguleiki verður eisini at seta honum spurningar aftaná.


text:
Tað ger mun
Ein út av trimum Lívlinjumálum geva úrslit. Sostatt eru tíni sms boð við til at bjarga lívum.
Úrslit frá 2015:
ALTJÓÐA
- Deyðadømdi Saman frá Iran fekk eina nýggja rættarsak
- Ferdous, slapp undan pískasløgum, fyri at vera ”óhóskandi íklæddur” (Sudan)
- Mexikanski Adrian, sum bleiv fongslaður og píndur fyri eina ger ein annar hevði gjørt, bleiv leyslatin.
- ES setti í verk eitt víðkað bjargingartiltak fyri bátaflóttum í Miðjarhavinum
- Fimm Kinesiskar kvinnusaksstríðsfólk blivu leyslætnar móti veðhaldi
FØROYAR
- Vit fingu eina orðing við í samgonguskjalið til valið 2015, um at fáa revsilógina broytta viðvíkjandi neyðtøkum.
- Landstýriskvinnurnar í Almanna- og heilsumálum søgdu alment, at tær fara at arbeiða fyri at fáa sett á stovn eina bráfeingismótøku fyri neyðtøkuofrum.


text:
Beinta spyr um broytingar í Kvf
Fyrispurningur eftir Tingskipanini § 52a
Fyrispurningur um Kringvarp Føroya, settur landsstýrismanninum í uttanríkisog mentamálum, Jenisi av Rana (at svara skrivliga eftir TS § 52a)
1. Hvørjar broytingar er ætlanin at gera viðvíkjandi Kringvarpi Føroya?
2. Er ætlanin at lækka kringvarpsgjaldið?
3. Um ætlanin er at lækka kringvarpsgjaldið, hvussu nógv verður tað so lækkað?
4. Er ætlanin, at aðrir miðlar skulu hava ein part av kringvarpsgjaldinum?
5. Eru ætlanir um at koyra aktueltdeildina í tvær deildir, eina sjónvarpsdeild og eina útvarpsdeild, sum skulu kappast?
6. Nær er ætlanin, at møguligar broytingar í Kringvarpinum skulu setast í gildi?
Viðmerkingar:
Landsstýrismaðurin í mentamálum segði undir viðgerðini av fíggjarlógini, at ætlanir
eru um at gera broytingar í Kringvarpinum í vár, men landsstýrismaðurin vildi tá ikki
koma nærri inn á, hvørjar broytingar ætlanin er at gera.
Tí verður hesin spurningur settur.
Á Løgtingi, 9. januar 2020
Beinta Løwe Jacobs


text:
15. januar 2012
Sýnisundirvísing í Tølthøllini komandi fríggjadag
Í samband við, at Peter Decosemo kemur til Føroyar at halda ríðiskeið, verður høvi hjá øllum rossaáhugaðum at koma til sýnisundirvísing fíggjakvøldið kl. 17.30-19.00 í Tølthøllini. Her ber m.a. til at síggja hann arbeiða frá jørð við einum rossi og at síggja ein undirvísingartíma, har hann vendir sær til áskoðararnar og greiðir frá sínum sjónarmiðum. Peter er breti og býr í Onglandi, men undirvísir eisini uttanlanda. Hann hevur m.a. fyri stuttum verið í Ìslandi, har hann er væl dámdur fyri sín skemtiliga máta at breiða sín boðskap. Eitt skifti hevur hann búð í USA, har hann tað eina árið varð kosin ársins hestamaður í Illunois. Peter hevur drúgvar royndir bæði innan military og dressur á høgum støði og ber orð at vera sera dugnaligur undirvísari. Øll eru vælkomin mótvegis einum gjaldi uppá 100 krónur við inngondina.
Skeiðsluttakararnir hava ókeypis atgongd.
Vinarliga Heilsan Gunrid
Skeiðsluttakararnir hava ókeypis atgongd.
Vinarliga Heilsan Gunrid
12. januar 2012
Ríðiskeið í Januar 2012
Ríðiskeið 18-22 Januar
Vegna ríðskeið er ríðihøllin ikki opin fyri almenari nýtslu 18-22 Januar, báðir dagar íroknaðir.
1. januar 2012
Abonner på: Indlæg (Atom)


text:
27. juni 2017
19. juni 2017
Fúsi vann Tvíspor og Gylling nýtt met í Skeið
Tað sá einki út hjá reiðfólkunum áðrenn vikuskiftið, vegna nógva avfallið í vikuni var Leynavatn so stórt, at tað ikki vóru líkindir at ríða kapp á sandinum. men sum leygardagurin leið, var greitt at vatnið var minkað so frægt, at tað var nóg mikið at útseta kappingina ein tíma.
Frámerkir: Tíðindi
16. juni 2017
28 ross kappast við Leynavatn
So er Leynavatn aftur fyri framman, felagstururin við nógvum rossum er á veg norður til Leynavatn og húsvognar og tjøld standa klár við vatnið og bíða eftir reiðfólkunum.
Frámerkir: Tíðindi
9. juni 2017
8. juni 2017
Lutaseðlar á Djóradøgum
Í gjárkvøldið var trekt lut millum tey mongu vitjandi á Djóradøgum, um tveir vinningar.
Vinnaratølini vóru hesi:
Krov - nr. 687
Gás - nr. 628
Tey ið hava hesar seðlar vera biðin at ringja tlf. 511618.
Vinnaratølini vóru hesi:
Krov - nr. 687
Gás - nr. 628
Tey ið hava hesar seðlar vera biðin at ringja tlf. 511618.
Abonner på: Indlæg (Atom)


text:
Free wifi
Í dag er tað nógvastaðni, at tað verður bjóðað frítt tráðleyst internet. Tú kanst frítt nýta tað tráðleysa internetið hjá fleiri kaffistovum, skúlum, stovnum, flogvøllum og øðrum støðum. Hetta er ofta ótrúliga hent, tí við at nýta teirra tráðleysa internet, so fer einki data av tínum telefonhaldi. Tú skalt tó minnast til at ansa tær, tí sum eg skrivaði í greinini “Føroyskar heimasíður tryggja ikki títt loyniorð“, so eru vandar við at nýta tráðleyst internet hjá øðrum.
Okkara fartelefon er eisini so snild, at hon minnist, hvørji tráðleys net vit hava nýtt. Tá vit so næstu fer koma til sama stað, so kennir telefonin tað tráðleysa netið og knýtur seg til tað, uttan at tú noyðist at gera nakað sjálv/sjálvur. Um tú til dømis hevur nýtt tað tráðleysa netið á flogvøllinum í Kastrup, sum eitur “CPH Hotspot”, so minnist tín telefon tað netið. Tá tú so kemur aftur til Kastrup seinni, so knýtir tín telefon seg sjálvvirkin til “CPH Hotspot”. Tað ger tað ógvuliga brúkaravinarligt…men tað er tíverri eisini her, at ótryggleikin skal finnast.
Telefonin ger ikki mismun
Ein stórur trupulleiki við at telefonin sjálvvirkin knýtur seg til tráðleys net er, at telefonin ikki ger mismun. Tað vil siga, at telefonin kannar ikki, hvør beinari tað er, sum tað tráðleysa netið kemur frá. Um vit aftur taka dømi við “CPH Hotspot”, so merkir hetta, at tín telefon knýtir seg til ein og hvønn beinara, sum kallar seg “CPH Hotspot”, líka mikið, um tað er í Kastrup ella onkra aðrastaðni.
Lætt at avlurta
Tær flestu snildfonirnar kunnu gera tað, sum eitur eitt “hotspot”. Hetta ger, at telefonin virkar á sama hátt sum ein beinari og uppsetur eitt tráðleyst net, sum onnur kunnu knýta seg til.
Fyri nøkrum vikum síðan, var eg á einum staðið í Tórshavn, har nógv fólk vórðu savnaði. Eg gjørdi eitt hotspot á míni egnu telefon, og kallaði tað fyri “CPH Hotspot”. Aftaná nøkur fá sekund var mítt hotspot fult. Mítt hotspot var nevniliga sett upp til, at einans 7 eindir kundu nýta tað á somu tíð.
Tað vandamikla við hesum er, at alt internetsamskiftið hjá hesum 7 fartelefonunum kundi lættliga blivið avlurtað, og t.d. loyniorð hjá teimum kundu blivið stolin.
Tað er lætt at verja seg
Tað gleðiliga er, at tað er ógvuliga lætt at verja seg móti, at eins fartelefon sjálvvirkin knýtir seg til tráðleys net.
Tann lættasti mátin er at sløkkja wifi á telefonini, tá tú ikki nýtir tað. Um tú hevur sløkt wifi, so kann telefonin ikki knýta seg til nakað tráðleyst net.
Ein annar háttur er at strika tráðleys net av fartelefonini, so skjótt tú ikki skal nýta tað meir. Á flestu Android fartelefonum kanst tú gera hetta við at fara inn á wifi uppsetanina á telefonini, og velja “Glem netværk” / “Forget”. (Skýggjamyndir síggjast longur niðri).
Um tú hevur eina iPhone, er hetta ikki heilt líka lætt. Á iPhone hevur tú ikki møguleika fyri at síggja og strika øll goymd tráðleys net samstundis. Um tú ynskir at gera tað, so er neyðugt antin at nullstilla alla netuppsetan á tíni iPhone, ella at strika tey tráðleysu netini við at fara inn á títt iCloud ígjøgnum eina teldu. Av tí, at hetta krevur eitt sindur størri tekniskan kunnleika, vil eg viðmæla teimum, sum hava iPhone, at tey halda seg til tann fyrsta mátan, nevniliga at sløkkja wifi, tá tað ikki er í brúk.
Herundir eru nakrar skýggjamyndir, sum vísa, hvussu tú strikar tráðleys net á einari Android fartelefon. Tað kann tó síggja eitt sindur annarleiðis út á tíni fartelefon. Sjálvt um hesin mátin krevur eitt lítið sindur meir enn bara at sløkkja títt wifi, so vil eg viðmæla, at tú velur hendan háttin, um møguligt.
-
Android
Nú hevur fartelefonin gloymt tað tráðleysa netið, og vil tískil ikki sjálvvirkin knýta seg til tað framyvir.
Eg vil til síðst ráða tær til, at tú ger fylgjandi:
- Kanna hvørji tráðleys net eru goymd á tíni fartelefon.
- Strika øll tey netini, sum tú ikki ynskir at fartelefonin skal minnast. Hav í huga, at tú altíð kann leggja tey inn aftur seinni, um tú skuldi fingið brúk fyri tí.
- Ger tað til ein vana, at tú strikar tráðleys net av fartelefonini, so skjótt tú ikki skal nýta tað meir. Hevur tú iPhone, so sløkk wifi, tá tað ikki er í brúk.